2 Reyes 9 - Holy Bible [Aymara Bible 1997] - (2Rey 9)\nEliseo profetasti jawsänwa profetanacan tamapata maynïriru, aqham sasa: “Wact'ayasim mistuñataqui. Aceite apjjarusiwayasajja, saram Galaadanquir Ramot chekaru.\nQhuriru purisinsti Josafat chachan Jehú sat yokaparu thaktam, jupasti Nimsi chachan allchhipawa. Jupan ucar mantasinjja, masinacapat yakhaktayasajja yakha utaru irpam.\nUcatsti aceite catusinjja, p'ekep patjjaparu warjjatam, aqham sasa: Aqham siw Tatitojja: “Nayaw utt'aysma Israelan reyipata. Ucatsti puncu jist'arasisinjja mäquiw jalsuniwayjjäta jan sayt'asa” —sasa.\nUca wayna profetasti saränwa Galaadanquir Ramot chekaru;\nucatsti ucar purisinjja jicjjatänwa ejerciton capitananacapa tantachatäsquiri. Ucatsti sänwa: —Capitanajjarojj may yatiyañajjaw utjitu —sasa. Ucjjarusti Jehú capitanajj sänwa: —Take nanacatjja ¿qhitirusa? —sasa. Profetasti ucjjarojj sänwa: —Juma capitanajjaruwa —sasa.\nUcspachaw Jehú capitanajj sartasisina utaru mantäna. Ucatsti profetajj p'ekeparuwa aceite warjjatäna, aqham yatiyasa: —Israelan Tatit Diosapajj aqham siwa: ‘Nayawa Israel marcajj-jjarojj reyita utt'aysma.\nJumawa tucjäta Acab reyit uywataman saraker wawanacaparu, uqhamatwa cutsuyäta Jezabel warmina profetanacajjana, take sirvirinacajjana wilanacapa wartatapata.\nAcab reyin take familiapawa k'al tucjatäni; Israelan take aytat chachanacaparuw k'al tucjäjja, janiw qhitis jacasquiri kheparcaniti.\nAcab chachat saraker chachanacampejja, cunjämtï lurcta Nabat chachan Jeroboam yokapampi, uqhamarac Ahías chachan Baasa yokapampisa uqhama.\nUcampis Jezabel warmirusti anunacaw mank'apjjani Jezreel pampana, ucatsti janiw qhiti imt'iripasa jicjjatascaniti’ —sasa. Uqham sasasti profetajj puncu jist'arasisaw jalsuwayjjäna.\nUcatsti cunapachatï Jehú capitanajj reyin oficialanacapan ucar saräna ucqhasti, jupanacajj jisct'apjjänwa: —¿Cunas pasi? ¿Cunataquis uca lokhe jakejj jumamp jiquisiri jutejja? —sasa. Ucjjarusti Jehú capitanajj sänwa: —Jumanacajj juparojj uñt'apjjtawa, uqhamarac cunjäm parlirïtapsa yatipjjaractawa —sasa.\nJupanacasti sapjjänwa: —Janiw ucajj chekäquiti. ¡Jichhajj take yatiyapjjeta! —sasa. Ucjjarusti Jehú capitanajj sänwa: —Aqhamwa situ: “Aqham siw Tatitojja: ‘Nayawa utt'aysma Israel marcana reyipata’ ” —sasa.\nUcat ucspachawa sapakat mayni jupanacajj capanacapa apakasisina cayupa nayrakataru jant'acupjjäna ucanjam maqhatañapataqui. Ucatsti ovej wajjrata pututt'asinjja art'apjjänwa: “¡Jehú capitanaw reyejja!” sasa.\nJosafat chachan Jehú yokapaw Joram reyi toke amtäna, jupasti Nimsi chachan allchhipänwa. Joram reyejj Galaadanquir Ramot chekatwa tuwakasisa nuwasisipcäna Siria marcana Hazael reyin nuwir jutatapata.\nJoram reyisti Jezreel chekaruw cutt'awayjjäna usuchjatanacapa kolljjatayasiñataqui, uca usuchjatanacapsti Sirianquiri jakenacawa Hazael reyimpi nuwasïwina lurapjjatayna. Ucatsti Jehú capitanajj masinacaparojj sänwa: “Jumanacatejj chekpachan nayan reyïñajja munapjjsta ucajja, jan qhitirus marcatjja mistuyapjjamti Jezreel marcar sarasin yatiyaniñapataqui” sasa.\nUcatsti nuwasiñ carropar sarjjatawayasawa Jezreel marcaru saräna, cawquintejj Joram reyejj iquiñancascäna ucaru. Judá marcan Ocozías reyipas uqhamaraquiw uñjiri saräna Joram reyin ucaru.\nJezreel marcana torrepan uñch'uquiripajja Jehú capitanan tamaparu jac'achasiniri uñjasinjja, jach'atwa art'äna: —¡Jakenacaw juti! —sasa. Ucatsti Joram reyejj sänwa: —Mä chacharu caballjjat qhitapjjam jisct'aniñapataqui, jiwasampiti jan ucajj jiwasamp nuwasiricha uc yatiniñapataqui —sasa.\nCaballjjat sarqui uca chachasti Jehú capitanaru jicjjatasinjja sänwa: —Reyiw qhitanitu jumanacajj jupampïpjjtati, jan ucajj jupamp nuwasirïpjjtacha uca jisct'iriwa jutta —sasa. Jehú capitanasti ucjjarojj sänwa: —Uca toketjja janiw cuna lurañamasa utjctamti. ¡Nayar jakcattasa arquita! —sasa. Ucatjja uñch'uquirejja yatiyänwa: —Yatiyiristi jupanacan ucaruw puri, ucampis cutt'anitapajja janiw uñjascjjeti —sasa.\nUcjjarusti reyejj yakha chacharuwa caballota qhitaraqui, uca chachasti jupanacan ucar purisinsti siwa: —Reyiw qhitanitu jupampïpjjtati, jan ucajj jupamp nuwasirïpjjtacha uc jisct'iriwa jutta —sasa. Ucjjarusti Jehú capitanajj sänwa: —Uca toketjja janiw cuna lurañamas utjctamti. ¡Nayar jakcattasa arquita! —sasa.\nUñch'uquiristi wastatampiwa yatiyi: —Maynisti jupanacan ucaruwa puri, ucampis cutt'anitapajja janiw uñjascjjeti. Qhititejj carro apanqui ucajja Jehú capitanjamaquiwa, Nimsi chachan allchhipa, jupasti mä lokher uñtatwa carrjja apani, cunjämatï apnakerïqui uqhama —sasa.\nUcatsti Joram reyejj sänwa: —¡Nuwasiñ carrojja caballonacar chincatapjjam! —sasa. Jupanacasti carropjja chincatapjjänwa, ucatsti Israelan Joram reyimpi, uqhamarac Judá marcan Ocozías reyimpejja mistuwayapjjänwa Jehú capitanaru jicjjatiri sapa maynisa nuwasiñ carropancama. Jupanacasti jicjjatapjjänwa Jezreelanquiri Nabot chachan orakepana.\nJoram reyejj Jehú capitanar uñjasinjja sänwa: —¿Jehú, jumajj nayampïtati, jan ucajj nayamp nuwasirïtacha? —sasa. Ucjjarusti Jehú capitanajj sänwa: —¿Cuna sumancañaraqui jumampi utjaspasti Jezabel taycamajj jan walinacana sarnakascaqui yakha chachanacampi, uqhamarac walja laykasiñanacapampisa ucqhajja? —sasa.\nUcat ucspachaw Joram reyejj carropa cutiquipstayasajj jaltjjäna, Ocozías reyiru aqham jach'at art'asa: —¡Ocozías, sallkjatätanwa! —sasa.\nUcampis Jehú capitanajj arcopampi flecht'asinjja Joram reyirojj jiqhanëjjatwa wact'ayäna, ucatsti chuymapwa passuyäna, jan wali usuchjata pachpa carropjjaru liwisiyasina.\nUcatsti Jehú capitanajj Bidcar sat yanapiriparojja sänwa: “Ucat apsusinjja Jezreelanquiri Nabot chachan orakeparu liwtanim, nayajj amtasctwa cunapachatï jumamp mayampi Acab awquipana nuwasiñ carronacapa apapcäyätan ucqhajja, Tatituw aca mutuyäwi jupataqui arsüna aqhama:\n‘Cunjämtï wasürojja Nabot chachana, uqhamarac wawanacapana wilanacapa uñjtjja, uqhamaraquiw churäma cunatejj wact'ctam ucjja aca pachpa orakena. Naya Tatituwa ucjja arsta’ sasa. Uqhamasti jumajj catusinjja, Nabot chachan orakeparu liwtanim, cunjämatï Tatitojj arscäna uqhamaru.”\nJudá marcanquiri Ocozías reyejj uqham uñjasinjja Bet-hagan tokeruwa jaltjjäna. Ucampis Jehú capitanajj arctasinjja sänwa: “¡Juparus jiwayapjjaraquiquim!” sasa. Ucatsti carrop pachparuwa usuchjapjjäna Gur sat alayana, Ibleam sat jac'ana, ucampis jupajj Meguido sat chekacama jaltjjasinwa ucan jiwjjäna.\nUcatjja uywatanacapawa mä carrot Jerusalencama apjjapjjäna, ucatsti Davidan Marcapanjja familianacapas imatäcän ucqharuw imt'jjapjjäna.\nOcozías chachajj Judá marcan reyipäñjja kalltataynawa, cunapachatï Acab chachana Joram yokapajj tunca mayani mara apnakcäna ucqha.\nJehú capitanajj ucatjja Jezreel chekaruw saräna. Jezabel warmejj uc yatisinjja, nayranacapjja pintasitaynawa, uqhamarac ñic'utanacapsa c'achachasitayna, ucatsti mä ventanaruwa jac'achasïna.\nUcatjja cunapachatï Jehú capitanajj marca mantañaru purïna ucqhajja, uca warmejja sänwa: —¿Cunjämäsctasa reyiru jiwayiri Zimri? —sasa.\nJehú capitanajj ventanar uñtasinjja sänwa: —¿Qhitis nayampejja? —sasa. Ucatjja palacionquiri paya, jan ucajj quimsa oficialanacawa jupataqui alt'asinipjjäna.\nUcatsti Jehú capitanajj sänwa: —¡Aca aynacharu jakokanipjjam! —sasa. Jupanacasti uca warmirojja aynacharuwa jakokanipjjäna, wilapasti perkaruwa ch'itekcatäna, uqhamarac caballonacarusa, uca caballonacasti Jezabel warmirojj takjjatapjjaraquïnwa.\nUcjjarusti Jehú capitanajj mank'eri, umiriw sarjjäna. Ucat jayp'urusti Jehú capitanajj sänwa: —Uca ñankha warmiru uñjanipjjam, ucatsti imt'anjjapjjam; jupasti ucat ucsarojj reyin phuchaparaquiwa uca laycu.\nUcampis cunapachatï uca warmiru imt'iri sarapcäna ucqhajja, jicjjatjjapjjänwa p'eke ch'aqhampi, cayunacampi, amparanacapampiqui.\nUcatjja Jehú capitanaruwa yatiyiri sarapjjäna, Jehú capitanasti arsünwa aqhama: —Tatitojj sapinïnwa Tisbe chekanquir Elías profeta sirvirip toke: ‘Jezabelan janchipjja anunacaw mank'ani Jezreel chekana;\njiwat janchipasti willjatäniwa wanur uñtata Jezreel orakena, jan qhitinsa uñt'añjamaraquïniwa’ —sasa.


Global Voices Aymarata » Bolivia: 229ni Tupak Katari Jilan Jiwäwipat Amtasa · Global Voices Aymarata » Print\nJaqukipäw uñt'ayata/apkatata 2 Jallu qallta phaxsi 2010 21:20 GMT 1\t · Qillqiri Cristina Quisbert Jaqukipiri Victoria Tinta Quispe\nCategoria-naka: Latin America, Bolivia, Arte y Cultura, Citizen Media, Ethnicity & Race, History, Indígenas\n14ni uru lapaka phaxsin aymaranakax Tupak Katari ch'axwir jilan 229 mara jiwatapatw amtasiwapxi.\n1720 marat 1730 marakamax pata uraqinx anticolonial amuyuw wali utjäna. Khä 1781ni maranw Tupak Katari jilax ayllunkirinakamp Chukiyawu (La Paz) markar muyuntañatak p'iqt'awayäna, uka Chuqiyapu markanw ispañulanakax jakasipxäna, jas ukham saratasipxatapatw Katari jilar katuntawayapxatäna, ukatsti pusi qaqilur (caballo) kayupat amparapat chinkatasaw jiwayapxarakitäna.\nTupak Katarin estatwapawa Ayo Ayo Plazatuqina. Cristina Quisbert kullakan jamuqatawa\nUka amtasax kunayman markanaknwa walja wakichäwinakax utjäna, 14ni uru lapaka phaxsin La Paz Municipio de Batallas, Peñas markan wakichäwix utjawayi, kawkhanti Tupak katarix khä 1781 maran pusi qaqilump (caballos) jiyjayatakäna jas ukawjan walipun amtatänxa. Radio Atipirix blogupan willküru urunx phuqhask ukwa uñacht'awayäna .\nMunicipio de Ayo Ayo Sullkawi markanx Lacaya ayllun Julián Apaza jilan yuriwiptuqinx markachirinakamp jilïr irpirinakampix Tupak Katari jilar amtasaw mä waxt'a luqtapxäna.\nUka waxt'x pusituqiruw aptapxäna, kawkhanti Julián Apazan janchinakapax jikxataskan jas uksar uñtayasa.\nAyo Ayo Municipionx wakichäwinakax 12ni urut 15ni urukamaw lapaka phaxsin phuqhasïna. Jilïr irpirinakamp markachirinakmpix wali qhantatitpachwa mä k'atha ch'ujtäwimp amtapxäna. Wali qhantatitwa mä chiqawjat kayuk sarapxäna (una marcha).\nJilïr irpirinakax marchampiw qalltawapxi. Cristina Quisbert kullakan jamuqatawa.\nRadio Atipirix blogupan 15ni phaxsüru urut uñt'ayi.\nAyo Ayo markarux 20 provincianakatwa kipka thuqhüwipamp kipka isinakapan purintapxäna.\nKipka thuqhüwi. Cristina Quisbert kullakan jamuqatawa\nkipka thuqüwimpi. Cristina Quisbert kullakan jamuqatawa\nLa Paz – Oruro jach'a thakjan 10:50 am pacharuw tisphilimp qallantawapxi Julián Apaza jilan jiwatapat amtasa.\nAyllunkirinakax marchantasipkiwa. Cristina Quisbert kullakan jamuqatawa\nMay maya ayllunakatwa mä phichhu isinik jil kullakanakax purintanipxäna, sañäni: warminakax wik'uña mantani, janq'u chumpani,anti pullirani, ch'iyar ch'utuquni jas ukham isthapt'ata, maysatx chachanakax wayruru punchuni, ch'iyar ch'utuquni, wik'uña waphantani (chalina) jas ukham isthapt'atapxarakinwa.\n229 maraw Tupak Katarin jiwataptx makiptawayxi. Uka pachaxa janchinakapax may may chiqar apayatanwa. Periodico el Cambio  Altu pata markan wakichawinakxat qilqt'awayi.\nWillküru 15ni urux Altu pata markanx Jilïr irpirinakamp markachirinampix 07:00 pacharuw wiphal sayt'ayapxi. Julián Apazan jiwäwipapat amtasa. Julián Apazax Tupak Katari sutimp uñt'atarakinwa, ukatx mä Kamachi Rutas de Tupak Katari sas sutimpiw uñt'ayapxi.\n19ni uru lapaka phaxsin uka kipkarakiw Altu pata markanx kunayman thuqhüwinakax uñacht'ayasïna, Tupak Katari jach'a yatiqañ utan yatxatatanakaw p'iqicht'awapxäna.\nPachanakax makiptawayxiwa, Aymaranakanx Julian Apazan arupax jakaskiwa. «¡Waranqa waranqaw kut'anïxa!».\nWarminakax marchampiw sarantapxi. Cristina Quisbert kullakan jamuqatawa\nURL to article: https://aym.globalvoices.org/2010/12/768\n Tupak Katari : http://es.wikipedia.org/wiki/T%C3%BApac_Katari\n Radio Atipirix : http://radioatipiri.blogspot.com/\n ukwa uñacht'awayäna: http://radioatipiri.blogspot.com/2010/11/recuerdan-229-anos-de-la-muerte-del.html\n Radio Atipirix : http://radioatipiri.blogspot.com/2010/11/historico-miles-y-miles-llegan-al.html


Jeremías 46 - Holy Bible [Aymara Bible 1997] - (Jer 46)\nTatitusti Jeremías profetaruw parläna marcanacjjata.\nEgipto marca toketsti aca arunacwa churaraquïna, uqhamaraqui Egipton reyipa Necao sat faraonan ejercitop toketsa. Uca ejercitosti Carquemis sisqui ucanwa jicjjatasïnjja, Eufrates sisqui uca jawir jac'ana. Uca ejercitorusti Nabucodonosor reyiw nuwantasin atipjaraquitayna cunapachatejj Josías jaken Joacim yokapa pusi mara Judá marcaru apnakcatayna uca mara:\n“¡Escudonacam waquichasipjjam! ¡Nuwantasiñaru sarantapjjaraquim!\n¡Caballonacamarusti monturanacapa sillt'apjjaraquim! ¡Caballonacat sarir jakenacasti caballonacamar lat'jjatapjjaraquim! ¡Casconacam asjjatasipjjam, formt'asipjjaraquim! ¡Lanzanacsti afilt'asipjjaraquim! ¡Coraza sat isinacampi isthapisipjjaraquim!\n“¿Ucampisa, cunsa uñjtjja? Wali ajjsarasaw kheparu jittapjje. Guerran nuwasiri jakenacapasti atipjataw chhuqhunucjjapjje, jan khepar uñtasaw jalsuwayjjapjje. ¡Take chekansa ajjsarañaw phokhanti! Naya Tatituw ucjja arsta.\n¡Wali jalirinacajj janiw jaltjjañataquejj ch'amanïpquiti, janiraquiw jaltañataquejj chamanïpquiti jan ajjsariri jakenacasa! Amsta tokenwa, Eufrates jawir jac'ana lanctasipjje, liwirtapjjaraqui.\n¿Qhitis uqham Nilo jawirjam jilasqui, walja umanacani jawiräcaspas uqhama?\nEgiptow Nilo jawirjam jilasqui, walja umanacani jawiräcaspas uqhama. Egiptosti saraquiwa: ‘Nayajj wal jiläjja ucapachasti take aca orakpachwa umanacajjampejj chhaktayaraquëjja, marcanacsa, jakenacsa k'al t'unjaraquëjja’ sasa.\n“¡Caballeriajj sarantpan! ¡Carronacasti nayraru sarantapjjpan! ¡Guerran nuwasirinacasti sarantapjjpan; Etiopía, Libia tokenquir soldadonacasti escudonacampi armantata sarantapjjpan; Lidianquiri soldadonacasa, jupanacasti wali sum arconacjja apnakañ yatipjjpan!\nAca urusti take ch'amani Tatitun urupawa, aca urunsti uñisirinacapatwa phoksusiraquini. Espadasti sist'asiñcamaw chhojjriñchjaraquini, wilampis machjascaspa uqhama. Tatitusti amsta tokenwa jiwarayaraquini, Eufrates jawira jac'ana.\n“¡Egipto marca, Galaad oraker saram kolla thakeri! ¡Ucampisa kawkha kollampisay kollasiscam, janiw ucanacajj cunataquis asquïcaniti, kollasti janiw jumataquejj utjcjjeti!\nMarcanacasti jisc'achjatätamjja yatjjapjjaraquiwa, take acapachanwa arnakasitamajj ist'asiraqui; guerran nuwasirinacasti jupanaccamaquiw thokthapisjjapjje, ucatsti mayaquiraquiw oraken korumnakjjapjje.”\nTatitusti Jeremías profetaruw parläna cunapachatejj Babilonianquiri Nabucodonosor reyejj Egiptoru nuwjañataqui jutcän ucapacha:\n“Egipton yatiyapjjam, Migdol, Menfis, Tafnes sisqui uca chekanacansa; ¡takenisa, janc'aqui suyt'apjjam! ¡Espadasti juma thiyanacanjja k'alwa tucjasqui!\n¿Cunatsa Apis sat orko ajjsarcañ vacamajj jaljjejja? ¿Cunatsa jan sayt'asïnjja? Naya Tatituw juparojj liwinuctjja.\n“Egipton reyipa faraonarusti aca sutimpi apjjatapjjam: ‘Wali khothutiri, ucampisa jan horasaparu khothutiri’ sasa.\nNaya, qhititejj reyïcta, uqhamaraqui take ch'amani Tatitu satäcta ucaw arsta, sutejj-jjaruraquiw juramentompi arsta. Cunjämatejj Tabor kollojj take kollunacat jilt'atajja, uqhamaraqui Carmelo sat kollusa jach'a kota toker sartasejja, uqhamaraquiw uñisirimajj jutantani.\nEgiptonquir jakenaca, jaya marcaru apatäñataqui waquichasipjjam. Menfis marcasti wasararu tucuyatäniwa, jan qhitinsa utjcaña tucjataraquïniwa.\nEgiptojj mä suma vaca kallur uñtatawa, ucampisa amsta toket mä mich'isiri tábano sat lak'ow juti.\nPagata soldadonacapasti, pokoyat vaca kallunacjamäpjjaraquiwa, ucampisa jupanacajj jalacamaquiw mistuwayjjapjjani, janiraquiw sayt'asiñataquejj ch'amanïpcaniti, t'unjatäñapa urusti puriniwa, mutuyatäña horasapasa puriniraquiwa.\nEgiptosti mä asirjama qhuyt'asisaraquiw jaltjjani, cunapachatejj ejercitonacajj jac'achasinini, hachanacampiw nuwantapjjaraquini, kokanacäpcaspas uqhamwa phat'anucupjjaraquini.\n¡Uca jach'a ch'uminacapsti phat'arapjjaraquiniwa! Naya Tatituw ucjja arsta. T'ijut'ijunacat sipansa juc'ampi waljanïpjjewa, janiraquiw qhitis jupanacarojj jact'añataquejj ch'amanïcänti.\nEgiptojj jisc'achjatäniwa, amstanquiri marcan amparaparuraquiw puriraquini.”\nIsraelan take ch'amani Diosapasti saraquiwa: “Amón, Tebas chekanquir diosarus mutuyaraquïwa, uqhamaraqui Egiptorusa, diosanacaparusa, reyinacaparusa, faraonarusa, uqhamaraqui qhitinacatï juparu alcatasipqui ucanacarusa.\nJupanacarusti ajjsarcaña uñisiripan amparaparuw puriyaraquëjja, Babilonianquiri Nabucodonosor reyin amparaparu, uqhamaraqui jakenacaparusa. Ucampisa mä kawkha pacha pasjjepanjja Egiptojj wasitata jakenacanëjjaraquiniwa, cunjämäcäntejj nayrajj uqhama. Naya Tatituw ucjja arsta.\n“Jan ajjsaramti Jacobon marcapa, nayan uywatajja; Israel, jan ajjsaramti. Jumampiru, wawanacamampirojja nayawa khespiyapjjäma, uca jaya marcata, cawquirutejj apayatäpcta ucata. Wasitatwa sumaqui jacasjjaraquïta, c'uchiqui, jan qhitinsa sustjataw jacasjjaraquïta.\nNaya Tatituw ucjja arsta. Jacobon marcapa, nayan uywatajja, jan ajjsaramti, nayaw jumampïscta. Cawqui marcanacarutejj ananucsma uca marcanacsti nayaw k'ala t'unjaraquï; ucampisa jumarojj janiw t'unjcämati, jan ucasti mayisitamjamaruraquiw chekacharaquïma, mutuyäwimsti churapuniraquïmawa.”


Qhititï ewjja arunacaru phokhasa sarnakqui ucajja, jacañ thaquinjamwa sarasqui; qhititï ewjja arunacaru jan phokqui ucajja, chhakañ thaquinjamwa sarasqui.\nQhititejj chekachatäñaru munqui ucajja, yatiñ cancañaruwa muni; chekachatäñaru uñisqui ucajja, jan amuyt'aniwa.\nYatiñan wawajj awquipan ewjja arunacapjja catokasiwa, ucampis jan ist'asir wawajja janiw chekachäwi arunacjja catokasquiti.\nPisi amuyt'amp lurañasti, waynanacan amuyupawa; ucasti apakasiwa jawk'ampi chekachatän ucqha.\n Jawk'ampi tokempiw yatekañajja utji. Ucampis munañapampi sarnakeri wawasti taycaparojj p'enkachayiwa. Ñankha lurir jakenacan walja utjatap laycusti, walja jucha lurañanacaw utjaraqui, ucampis cheka asqui jakenacajj ucanacan aynacht'apjjatanacapjja uñjapjjaniwa. Wawamarojj chekacham, ucatsti samarataw jacayätam, walirac cusisiyaraquïtam.\n Wawar chekachañatejj waquischi ucajja, jan uqhamaqui pasayamti, jan ucasti mutuyam, mä kawkha asot'ejja janiw jiwaycaniti; wawarojj chekachäta ucajja, jiwañatwa khespiyascäta.\n Janchi awquinacasajj juc'a tiempotaquiquiw chekachawayistu cunjämtejj amuyupanjj walïquejj uqhamaru, ucampis Diosajj jiwasan asquisataqui, kollan tucuñasataqui, cunjämatejj jupajj kollanäqui uqhamaruw chekachistu. Chekpachansa janipuniraquiw cuna mutuyäwi catokasas —Walic mutuyitojj —sisctanti, jan ucasti usustuwa, qhitinacatejj uca mutuyäwi toke yatekapjje ucanacajj mä suma asquin samarañanracwa jacapjje.\n “Cusisiñaniwa cawquïri jakerutejj Diosajj chekachqui ucajja. Take ch'amani Diosan chekachäwipjja jan jisc'achamti. Jupatejj chhojjriñchi ucajja, kolljjataraquiniwa, jupatejj amparapampi nuwantchi ucajja, samarañjja churaraquiniwa.\n Munat wawajjay, jan jisc'achamti Tatitun jumar chekachataparojja, janirac tokenokatapatsa colerasimti; Tatitusti qhitirutï munasqui ucarojj chekachiwa, cunjämatejj mä awquejj munat wawaparojj chekachqui uqhama.\n Amuyasipjjamaya, cunjämsa mä awquejj wawaparojj ewjje uca quipcaw Tatitu Diosamajj jumanacaru ewjjapjjäyätam. Phokharaquim Tatitu Diosaman camachi arunacapjja, ucatsti jach'añchapjjaraquim, cawquïri yatichäwinactï churapctam uqhamar arcasa.\n Qhitinacatejj mä anatañan anatapqui ucanacajj chekpachansa cunanacatejj jan walt'aycaspan ucanacjja k'al apanucupjje. Ucampis jupanacajj ch'am tucupjje mä laurel corona catokañataqui cawquïritejj mäqui pharsuwayjje; jiwasasti wiñayataqui jan pharsur corona catokañataquiw jaltanjja. Nayajj janiw ina pampaqui jalcti, janiraquiw nuwasiñansa aleka ina ch'usaru ch'acquiristsa uqham nuwascti. Jan ucasti, nayajj janchejjan munañaparojj t'akhesiytwa jaysayasiractwa uqhamata yakhanacar yatichcasina jan apanucutäñajjataqui.\n2 Corintios ٧:٩-١١\n Jichhasti cusistwa, janiw llaquisitanacamatti jan ucasti uqham llaquisisin arrepientisipjjatamatwa cusistjja. Jumanacajj Diosar cusisiyañcamaw llaquisipjjäyätajja, nanacasti ucatjja janiw cuna ñankhsa lurapcsmati. Diosar cusisiyquir llaquisitanacasajj Tatituruw cutiquipstayistu, ucatsti khespiyaraquistuwa, janiw llaquisiñasäquiti. Ucampis jan Diosatacjama llaquisitasasti jiwañaruw aparaqui. Jumanacajj Diosatacjamaw llaquisipjjäyätajja, jichhasti cuntejj ucatjam catokapctas uc uñjapjjam, luratanacamasti chekpachwa amuythapisiyapjjtam arsusiyapjjaractam. Colerayapjjäyätamwa, ucampis ajjsarthapipjjaraquïyätawa. Ucatsti nayar uñjañ munapjjaraquïyätajja, uca jan wali luririru mutuyañataquis janc'aquïpjjaraquïyätawa. Take ucanacansti jumanacajj uñacht'ayapjjtawa uca tokenacatjja jan juchanïpjjatama.\n Tatay, juman yatichat jakejj cusisiñaniwa, camächit arunacam yatichat jakejj cusisiñaniwa, t'akhesiñ urunacan samarañ catokani, ñankha lurir jaketaquisti, aynacht'añap waquicharapisqui. Tatitojj janiw marcaparojj apanuccaniti, janiraquiw jupanquirinacarus jaytanuccaniti.\n ¿Armt'asjjapjjtati cuntejj Diosajj wawanacaparjam ewjjt'apctam ucjja? Aqham siw Kellkatanjja: “Nayan wawajja, jan jisc'achamti Tatitun chekañchäwipjja. Janiraqui mayjt'asimti cunapachatejj chekachcätam ucqhasa. Tatitojj qhitirutejj munqui ucarojj chekachiwa. Qhitinacarutejj wawapatjam catokqui ucarojj mutuyaraquiwa” sasa. Mutupjjamay Diosan chekañchäwipjja, jumanacarojj wawaparjamaw uñjasipctam. ¿Utjaspati awquipan jan chekachat wawajja? Diosatejj jumanacaru jan chekachapcätamjja, cunjämatejj awquejj wawanacaparu chekachqui uqhamjja, janiw cheka wawanacapäpctati, jan ucasti k'ajjatanacaquïpjjtawa. Cunapachatejj wawanacäcäyätan ucqhajja, janchi awquinacasajj chekachistänwa, jiwasanacasti ist'äyätanwa. ¿Cunatarac jichhasti alajjpach Awquisarusti jan jaysañänisti uqhamat jacañasataquisti?\n Wawanaca, awquimaru taycamaru ist'apjjam, Tatitur munasina. Acawa chekapajja. Bendicitäñatac arsuta nayrïri jach'a camachejja acawa: “Awquimar taycamar jach'añcham, cusisitäñamataqui, uqhamarac jaya maranac aca oraken jacañamataqui.” Uqhamarac awquinaca, jumanacajj wawanacamarojj jan colerayapjjamti, jan ucasti chekapar yatichasina sum uywapjjam, Tatitur iyawsapjjañapataqui. Sirvirinaca, jumanacajj aca orakenjja uywirinacamaru ist'apjjam, ajjsarañampi uqhamarac cheka cancañampi, Cristotaquis lurapcasma uqhama. Irnakcasinsti, jan uywirimajj uñch'uquipctam ucqhaqui lurapcamti, uqhamat jupanacampi sumat uñt'ayasiñataqui, jan ucasti Cristoru sirvirinacjama, Diosan munañap take chuymamp lurapjjam. Take chuymampi irnakapjjam, Tatitutacjama, jan jaketacjamajja. Sapa maynis yatjjapjjtawa, esclavosa, khespitasa, asqui luratanacapatjamwa Tatitutjja catokapjjani. Uqhamarac uywirinaca, jumanacajj uca pachparaqui sum uñjapjjam sirvirinacamarojj, jan ajjsarañanac churasa. Amtasipjjam, jumanacasa, jupanacasa alajjpachanquir Tatitunquirinacäpjjtawa, jupajj janiw jakenacjja yakha yakha uñjquiti.


Irpirinakaruw ch'amamp jaqsuñ munasipki, markachirinakamp markas apnaqañ arxatañäni sawiyiwa\nEvo Morales Jilïr Irpirix Marka Jach'a Utanw yatiyirinakamp aruskipt'aski (Jamuqa: UCP)\nIrpirinakaruw jaqsuñ munasipki sasaw jichhürux Evo Morales Jilïr Irpirix arsuwiyi. Markachirinakamp markas apnaqañ utjaskañapakik jan ch’axwas arxatasiñäni sasaw markachirinakar sawiyi.\n“Bolivia markampir uraqpachankirinakampiruw yatiyañ muntha, irpirinakaruw ch’amamp jaqsuñ munasipki. Irpirinakar ch’amamp jaqsuñatakix irpirinakar k’umirinakax anqa markanakankiriankamp yanapayasisaw wakichasiwiyapxi” sasaw tata Moralesax arsuwiyi.\nSartasirinakax janiw jaqüwinak jakhthapiyapkiti, marka utanakw phichhantasipki, departamento chhijllayañ utanak tunthapisipki ukhamarak jaqüw mayiñ utanaksa, ukhamw irpirinakarux ch’amamp jaqsuñ munasipki sasaw qhanancht’awiyi.\n“Qamirinakat arxatasirinakax yaqha Jilïr Irpirw aka urunakax utt’ayañ munapxi. Janiw nayrjan yaqha markanakamp apnaqayasiñ pachankxtanti, janiw Jilïr Irpirinak utt’ayañatakix monarquíamp sarnaqañ pachankktansa” sasaw llakt’at arsuwiyi.\nJichhakamax janiw ch’axwañ munapki jupanakampix ch’axwatäkiti sasaw Jilïr Irpirix qhanancht’awiyi.\n“Janiw ch’axwktanti, janiw ukham lurkañäniti, ukhamarus Bolivia markaruw akham sañ muntha: wakicht’asipxañäni, jan ch’axwas Tayka Kamachirjam markachirinakamp markas apnaqaskañatakik sartasiñäni” sasaw arsuwiyi.\nMarkachirinakamp markas apnaqasiskañapakik wakicht’asiñäni sawiyiwa.\n“Tamacht’asit markachirinaka, qhuyan irnaqirinaka, yapuchirinaka, markat arxatasir yatxatatanakaw markachirinakamp marka apnaqasiñap mayamp utjañapatakix sartasiwiyapxi. Bolivia markachirinakax walja kutiw aka pachpan ñanqhachat uñstawiyapxi, anqa markankirinakas ñanqhachawiyapxiwa, jichhast 20 mara palla pallanakamp apnaqayasitata, chhijllayasirinakpurak kuns amtasipxatapatx (qamirinakat arxatasirinakax) janiw chhijlläwin jakhthapitx yäqañ munapkiti” sasaw jupa tata irpirix arsuwiyi./RAR


2 Pedro 1 - Holy Bible [Aymara Bible 1997] - (2Ped 1)\nNaya Simón Pedrojja, Jesucriston sirviripätwa apostoloparaquïtwa. Aca cartsti, qhitinacatejj nanacjamaraqui mä suma iyawsañ jicjjatapctas ucanacaruw kellkanipjjsma, Khespiyiri Jesucristo Tatitusajj chekätap laycu.\nDiosaw jach'a ch'amapampi churistu take cuntejj jacañataqui munctansa ucanacjja, uqhamarac jupar munañsa churaraquistu, qhititejj jach'a ch'amapampi, uqhamarac muspharcañ luräwinacapampi jawsquistu ucar uñt'ayasajja.\nUcanac toketaracwa, arsüwinacapsa churistojja, uca arsüwinacapasti wali jach'anacawa, wali asquiraquiwa. Uqhamata jumanacajj uca Diosan arsüwinacap toke cunatejj Diosan utjqui uca catokapjjañamataqui, acapach k'añu yänacatsti jaltjjapjjañamaraqui.\nUcatpï ch'amacht'asipjjañamajja iyawsatanacamarojja suma luräwinacampi yapjjatapjjañamataqui; suma luräwinacarusti amuyt'asiñampi;\namuyt'asiñarusti, jumanacpach suma sarnakañampi; jumanacpach suma sarnakañarusti, llamp'u chuymampi; llamp'u chuymanïñjjarusti, Diosar munañampi;\nDiosar munañarusti, jilapurjam sarnakañampi; jilapurjam sarnakañarusti, munasiñampi.\nJumanacantejj take acanacajj utjanejja, ucatsti ucjja sum jilayapjjaraquïta ucqhajja, jumanacan jacañamajj janiw inamayataquïcaniti, janiraquiw inamayataqui Tatiturus uñt'apcaraquïtati.\nUcampis qhitintejj acanacajj jan utjqui ucajja, mä juyqhump sasiwa; nayra juchanacapat perdonatätapsa armjjaraquiwa.\nUcatpï jilatanaca, Diosajj jumanacar jawsapctam, uqhamarac ajllipctam ucanjja sum sayt'apjjañamajja; jumanacatejj take acanaca lurapjjäta ucqhajja janipuniw aynacht'apcätati.\nUqhamatwa jumanacarojj churasiraquini jiwasan khespiyiri Jesucriston wiñay marcapar khespita mantapjjañamajja.\nUcatpï nayajj jumanacarojj take acanacjja amtayasinipcaquïmajja, yatipctas, uqhamarac iyawsapctas uca cheka arunacanjja suma sayt'asipcsta ucasa.\nNayataquisti amuyatajjatjja, waquisipuniwa jaccasinjja jumanacar amtt'ayañajja aca ewjja arunacampi.\nJesucristo Tatitusasti yatiyjjaraquituwa janc'aqui jiwjjañajjata.\nUcampis cunjämatsa waquisiyäwa, jumanacajj jiwatajjat khepatsa aca arunacatjja amtasisipcañamataquipuni.\nCuna yatichäwinactejj jumanacar Jesucristo Tatitusan ch'amapjjata, uqhamarac jutäwipjjat yatichapcsma ucanacajj janiw jakenacan alek säwi arunacäcänti, jan ucasti nanacaw nayranacajjamp Tatitun khapak cancañapjja uñjapjjta.\nNanacaw alajjpachat jutir uca ar ist'apjjta, Tatitump chica uca kollan kolluncasipcäyät ucqha.\nUcampis nayrakatajj amuyt'asipjjam aca toketjja: profetanacan kellkata arunacajj janiw jasäquiti alek leet'asin amuyt'añataquejja.\nProfetanacasti janipuniw cunsa munañanacapatjja parlapcänti, jan ucasti jupanacajj Diosar catuyata jakenacäpjjänwa, Dios toketaracwa parlapjjänjja, Kollan Ajayun amuyt'ayata.\n2 Pedro 1 / 2Ped 1\n2 Pedro 2 / 2Ped 2\n2 Pedro 3 / 2Ped 3


Bible in one year - Aymara Bible 1997 - April 28\n1. [1-2] Cunapachatejj Israel marcajj juezanacan apnakatäcäna uca maranacanjja, mach'aw utjäna uca chekanjja. Ucatwa Judänquiri Belén marcata Elimelec chachajj Moab sat orakeru jaquir sarjjäna. Jupamp chicajj sarapjjänwa: Noemí sat warmipa, uqhamarac pä wawanacapa, Mahlón, Quelión sutininaca. Take jupanacasti efrateo Belén marcat jutirïpjjänwa, uqhamaw puripjjäna Moab orakeru ucan jacañataqui.\n3. Ucampis Elimelec chachajj jiwjjänwa, Noemí warmin chachapa, jupasti sapaquiw kheparjjäna pä wawapampi.\n4. Uca khepatsti, Mahlonampi Quelionampisti moabita warminacampiw casarasipjjäna, jupanacan sutinacapasti, maynejja Orfa satänwa, maynisti Rut sataraqui. Ucatsti tunca mara pasatatjja,\n5. Mahlonampi Quelionampejj jiwjjapjjaraquiquïnwa, Noemí warmisti sapaquiw kheparjjäna jan wawani, uqhamaraqui jan chachani.\n6. Ucatwa mä urojj Noemí warmejj Moab marcana ist'äna, Diosajj wastat marcapat qhuyapayasitapata, mach'a maranacasti pasjjataparaqui.\n7. Ucatwa Noemí warmejj Judá marcaru cutjjañ amtäna, yojjch'anacapamp cuna; uqhamaw sarjjapjjäna cawqhantï jacapcäna uca chekata.\n8. Ucampis thaqui sarcasinjja jupajj sänwa: —Sarjjapjjam, cuttjjapjjam utanacamaru taycanacam thiyaru. Diosajj jumanacat qhuyapayaspan, cunjämatï nayatsa uqhamarac wawanacajjatsa jumanacajj qhuyapasipquista uqhama.\n9. Diosajj munpan jumanacan casarasipjjañama, mä cusisiña familia churaracpan —sasa. Ucapachasti Noemí warmejj jupanacarojj jamp'att'änwa jaytawayjjañataqui, jupanacasti wal jachapjjaraquïna.\n10. Sapjjaraquïnwa: —¡Janiwa! ¡Nanacajj jumamp chicaw marcamar sarañ munapjjta! —sasa.\n11. Noemí warmejj jupanacarojj sascaquïnwa: —Cuttjjapjjam, wawanacajja, ¿cunataquiraqui nayamp chica sarañ munapjjta? Janiw nayajj juc'ampi wawanïcjjäti jumanacampi casarasiñapataquejja.\n12. Sarjjapjjam, utanacamar cutt'jjapjjam. Nayajj wastat casarasiñataquejja sinti taycäjjtwa. Nayajj jichha arumpacha casarasiña munasquirista, ucatsti juc'amp wawanacanïsquirista ucasa,\n13. jumanacajj, ¿suyapjjasmati jilsuñapcama jumanacampi casarasiñataquisti? ¿Jumanacasti suyt'apjjasmati jan yakhampi casarasisasti? Janiw uqhamäcaspati, wawanaca. Diosasti nayarojj wali llaquisiñanacwa apayanitu, nayajj juc'amp llaquisirista jumanacar t'akhesir uñjasajja.\n14. Jupanacasti wasitat juc'ampi jachapjjäna. Ucatsti, Orfajj taycch'iparojj ajanupat jamp'att'asaw cutt'awayjjäna. Ucampis Rut warmejj Noemí taycch'ipamp chicaw kheparjjäna.\n15. Ucatwa Noemí warmejj säna: —Uñtam, yojjch'a masimajj marcaparu, uqhamaraqui diosanacaparuw cuttawayjje, jumasti jupamp chica sarjjaraquim —sasa.\n16. Ucampis Rut warmejj juparojj saraquïnwa: —Jan mayistati jumat sarjjañajja, nayasti arcämaw cawqharutï sarcäta ucqharu, uqhamaraquiw jacä cawqhantejj jaccäta ucqhana. Juman marcamajj marcajjäniwa, Diosamasti, Diosajjaraquïniwa.\n17. Nayasti, cawqhantï jumajj jiwcäta ucqhanwa jiwaraquï, uca chekanaracwa imt'atäñ munta. ¡Dios Tatitusti take ch'amapampi mutuyitpan, nayatejj jumat jithektirista ucapachajja. Jiwañaquiw jumampiru, nayampirojj jaljtayistani! —sasa.\n18. Noemí warmisti Rut warmin jupamp chica sarañ munatapatjja, janiw juc'ampi cunsa siscjjänti.\n19. Uqhamaw jupanacajj panpacha sarapjjäna Belén marcar puriñcama. Cunapachatï Belén marcar mantapjjäna ucapachasti take marcpachaw jupanacar uñjasinjja chuymanacap ch'alljjtayasipjjäna. Warminacasti sapjjaraquïnwa: —¿Janit acasti Noemí warmïquï? —sasa.\n20. Ucampis Noemí warmejj jupanacarojj saraquïnwa: —Jan Noemí sapjjestati, jan ucasti Mara sapjjeta. Take ch'amani Diosasti nayarojj jach'a llaquisiñanacwa apayanitu.\n21. Nayasti aca chekatjja take phokt'ataw mistuwayta, jichhasti jan cunaniw cuttanta, Diosajj uqhama munatap laycu. ¿Cunatarac mojjsa sapjjetätasti? Nayarusti take ch'amani Diosaw juchañchitu, uqhamarac llaquinac apayanitu.\n22. Uqhamaw Noemí warmejj Rut warmimpi Moab marcata cuttanjjäna. Belén marcar purinjjapjjäna ucqhasti cebada apthapiña horasaw kalltasiraquïna —sasa.\n1. Noemí warminsti mä familiapaw utjäna, Elimelec chachap toketa, sutipasti Booz satänwa, aca jakesti wali kamirïnwa uqhamarac takenin uñt'ata.\n2. Mä urusti Rut warmejj Noemí taycch'iparojj sänwa: —Pampar sarä, inach qhitis ‘Khepajj arcanita cebada apthapisa’ sasa sitani. —Ucatsti taycch'ipajj —Saramay, wawa —saraquïnwa.\n3. Uqhamaw Rut warmejj pampar saräna; yawthapirinacajj jalaktayapcäna uca cebada puyanac apthapisaw arcäna. Uca yapusti Booz chachancänwa, jupasti Elimelec chachan familiaparaquïnwa.\n4. Uqhamaruw Booz chachajj Belén marcata purini takpachanir aruntasa: —Diosasti jumanacampïpan —sasa. Jupanacasti sapjjänwa —Diosasti jumarojj bendizpan —sasa.\n5. Ucatsti Booz chachajj cebada yawthapirinacan jilïriparuw jisct'äna, aqham sasa: —¿Qhitin familiapataraqui uca tawakosti? —sasa.\n6. Jupasti sänwa: —Uca tawakojj Noemí warmimp chica Moab marcata jutiriwa,\n7. nayaruw jicjjatasin achict'asitu cebada yawirinacan khepapa puyanac apthapisa sarañataqui. Jupasti alwatpacha jichhacamaw apthapisqui jan samart'asa. Jichhaquiw juti aca ch'iwi c'uchuru samart'iri.\n8. Ucatwa Booz chachajj Rut warmirojj saraqui: —Ist'it, wawa, jan saramti yakha yapurojj cebada puyanaca apthapirejja. Acancaquim uywatanacajjamp chica.\n9. Ucatsti sarascaquim cawqhantejj cebada yawir jakenacajj yawthapipcani uca chekaru. Nayasti uywatanacajjarojj sistwa ‘Janiw cunsa parljjayapjjätati’ sasa. Cunapachatejj umat pharjätam ucqhasti, uywatanacajj wacullanacaru uma apsupqui ucat umt'ascaquïtawa —sasa.\n10. Rut warmisti orakeruw p'ekep alt'äna take ajjsart'añampi, ucatsti Booz chacharojj jisct'araquïnwa aqham sasa: —¿Cunatarac nayaru uñjasin qhuyapt'ayasista, nayajj yakha marcanquirïctsa ucasa? —sasa.\n11. Booz chachasti juparojj saraquïnwa: —Nayasti yattwa cunanactï taycch'imataqui lurcta ucanaca, cunapachatï chachamajj jiwjjäna ucapacha, jumasti apanucuniwaytawa awquima, taycama, uqhamarac orakemsa aca marcan nanacamp chica jacañataqui, ucampis nanacajj janiw juman uñt'atäpcti.\n12. ¡Diosaw jumar cuttayjjätam! ¡Israel marcan Diosaparu thakctajja ucaw bendicïtam take luratanacamata!\n13. Jupasti Booz chacharojj saraquïnwa: —Jumasti wali suma jakëtawa nayataquejja arunacamasti ch'amañchituwa, nayarojj munasiñ arumpiw parlista, nayasti janiw mä uywatamjamäctsa —sasa.\n14. Mank'aña horasasti, Booz chachajj Rut warmirojj jawsänwa aqham sasa: —Jutam, t'ant'a aptasim, ucatsti aca vinagreru chilltasim —sasa. Rut warmisti cebada yawthapir jakenacamp chicaw kont'asïna, ucatsti Booz chachajj cebada jamp'i wajjt'äna. Jupasti sist'asiñcamaw mank'äna, uqhamarac jilt'ayañcama.\n15. Cunapachatejj wastat cebada puyanac apthapir sarcäna ucqhasti, Booz chachajj aqham sasaw uywatanacaparojj säna: —Cebada pichunacat apthapisiscpan, jan jarc'apjjamti.\n16. Uqhamaraquiw jalaktayawayapjjäta cebada pichunacamatjja yakhep puyanaca, jupan apthapisiñapataqui. Ucatjja janiw qhitis p'enkachapjjätati —sasa.\n17. Rut warmejj arumt'añcamaw cebada puyanaca apthapisïna, Booz chachan yapupana. Ucatsti jupan apthapitapajj pä arrobaw lek'stäna.\n18. Jupasti cebada k'ept'ataw marcarojj cuttanjjäna, ucatsti taycch'iparuw uñacht'ayaraquïna, cunatejj mank'ata jilt'cäna uca uñacht'ayasinjja Noemí taycch'iparuw churäna.\n19. Noemí warmisti Rut warmirojj jisct'änwa: —¿Cawqhansa jichhürojj irnakta? ¿Cawqhataraqui walja cebada puyanac apthapinta? ¡Bendicitäpan cawquïri jaketejj uqham yanapctam ucajja! —sasa. Rut warmejj yatiyänwa taycch'iparojj cawquïri jakempitejj irnakcäna uca. Jupasti saraquïnwa: —Cawquïr jakempitejj irnakcta ucajja, Booz satawa —sasa.\n20. Noemí warmisti juparojj saraquïnwa: —¡Diosasti juparojj bendizpan! Jupasti jichhajj jiwasarojj sum uñjistu, cunjämatï nayrajj jiwirinacampi lurcäna uqhama. Uca jakesti jiwasan familiasawa, ucatwa jiwasaru khespiyañapajj wact'i.\n21. Rut warmejj ucjjarojj sänwa: —Jupasti nayarojj situwa: ‘Irnakascaquim uywatanacajjampi chica cosecha apthapiñcama’ —sasa.\n22. Ucatsti Noemí warmejj yojjch'aparojj sänwa: —Wawa, nayataquejj waliquiw jupan uywatanacapamp chica kheparjjañamajja, jan yakha yapunacarojj sarcamti, jan qhitis cun sascañapataqui —sasa.\n23. Rut warmisti Booz chachan uywatanacapampiw cebada puyanaca apthapiscaquïna, cebadampi, trigompi apthapiñ tucuyañcama. Ucatsti taycch'ipamp chicaraquiw jacäna.\n1. Munañan jake, ¿cunatarac ñankha luratanacamat jach'achastasti? ¡Diosan munasiñapajj jan tucusquiriwa!\n2. Ñankha lurañac sapürus lup'isctajja, lajjramajj ari cuchillor uñtatawa.\n3. Asquir munañat sipanjja, ñankharuw muntajja, chekapar munañat sipansti, c'ariruw muntajja.\n4. C'arinac parlir lajjra, chuym t'unantir arunacac arsuñ munasctajja.\n5. Diosasti wiñayataquiw tucjätam, t'akhesiyasin utamat jakonucütam; aca oraket jacañam apakaraquïtam.\n4. Suma arunacajj jacaña kokjamawa, ucampis jan wali arunacajj jaken chuymaparojj usuchjiwa.\n5. Jan amuyt'an jakejj awquipan yatichäwiparojj jisc'achiwa; awquipar ist'qui ucajj yatiñanïtapwa uñacht'ayi.\n28. Ucat take acanac sasinjja Jesusajj Jerusalenaruw sarjjäna.\n29. Cunapachatï Betfagé uqhamarac Betania uca marcanacar purjjäna, Olivos sat kollu jac'ana ucapachasti, discipulonacapat paniniruw qhitäna,\n30. aqham sasa: —Qhä jac'ancquis uca jisc'a marcaru sarapjjam. Purisinsti jicjjatapjjätaw mä asnoru chint'atäsquiri, ucarojj janiw qhitis jichhacamajj lat'jjatquiti. Jararasinsti irptanipjjam.\n31. Maynitejj: ‘Cunats jararapjjta’ sas jisct'apjjätam ucasti: ‘Tatituw muni’ sapjjam —sasa.\n32. Discipulonacapasti sarapjjänwa, ucatsti cunjämtï Jesusajj siscatayna uqhamarjamaw jicjjatapjjäna.\n33. Cunapachatï asno jararasipcäna ucapachaw asnonejj jupanacaru jisct'äna: —¿Cunats asno jararasipcta? —sasa.\n34. Jupanacasti sapjjänwa: —Tatituw muni —sasa.\n35. Ucatsti irpapjjänwa Jesusan ucaru. Ucat isinacapampiw asnorojj jakjjatawayapjjäna, ucat Jesusajj uca asnoruw konjjatawayäna.\n36. Sarquipansti isinacap Jesusataquejj thaquirojj jant'act'apjjäna.\n37. Olivos kollu sarakañar jac'achasisinjja, takeni arcapcänsa ucanacajj cusisiñat jach'at art'añ kalltapjjäna, uqhamarac Diosar yupaychañsa take uñjapcataynas uca milagronacata.\n38. Sapjjaraquïnwa: —¡Bendicitäpan Tatitun sutipar jutir Reyejja! ¡Alajjpachanjja sumancañäpan, uqhamarac Diosarojj jach'achatäpan! —sasa.\n39. Ucapachasti jakenac taypin yakhep fariseonacajj ucancapcäns ucanacasti sapjjänwa: —Yatichiri, arquirinacamar toketatasim —sasa.\n40. Jesusajj jupanacarojj saraquïnwa: —Sapjjsmawa, acanacatejj amuct'apjjanejja, kalanacaw art'apjjani —sasa.\n41. Jerusalén marca jac'ar purisinsti, Jesusajj marca uñjasinjja jachänwa,\n42. saraquïnwa: —¡Jichhüru urumanacsa suma amuyt'asisma cunatejj jumarojj sumancañ churiristam ucjja! Ucampis jichhajj imantataw ucajja, janiw uñjcasmati.\n43. Jumataquisti jan wali urunacaw purinini, ucapachasti uñisirinacamajj mä perkampiw jumar muyuntayätam, ucatsti take toket nuwantapjjaraquïtam.\n44. Pamparuw tucuyapjjätam. Jakenacamarusti jiwarayapjjaraquiniwa, uqhamaraquiw jupanacajj ni mä kalsa yakha kaljjar uchat jaytapcaniti, Diosajj jumar uñjir jutctam ucqhajj jan catokatam laycu —sasa.\n45. Ucapachaw Jesusajj templor mantäna, ucatsti qhitinacatï ucan aljapcäna uqhamaraqui alasisipcän ucanacaruw ankar alissüna.\n46. Ucat saraquïna: —Kellkatanacanjja siwa: ‘Utajjajj oración lurañ utawa,’ jumanacasti lunthatanacan putupwa tucuyjjapjjatätajja —sasa.\n47. Sapüruw Jesusajj templonjj yatichäna. Sacerdotenacan jilïrinacapampi, ley yatichirinacampi uqhamarac marcan jilïrinacapampejja, cunjämats jiwayañataquiw thakasipcäna.\n48. Ucampis janiw cunjämat aynacht'ayañasa utjcänti, jakenacajj wali sum ist'asipcatap laycu.


Qhichwa arun nayrïr wakichaw radio estadounidense nayrar qunkanchayir ecuatoriankir waynanakar uñt’apxañani · Global Voices Aymarata\nJaqukipäw uñt'ayata/apkatata 4 Anata phaxsi 2017 20:43 GMT\nAka blog ullart'apxañäni Swahili, Malagasy, Italiano, русский, Ελληνικά, Français, Español, Nederlands, عربي, English\nCharlie Uruchima, Radio El Tambo Stereo, Bronx ukan jikxatasi, Itzel Alejandra Martinez jupan Remezcla jupatak jamuqata. Iyawst'awipamp apnaqata .\nAka qillqawix Remezcla jupan mä artículo qillqt’atapat apst’atawa, ukax akan uñjt’atäspawa.\nÑä Aljañ utanakata, estadio Yankee del sur de Bronx, ukhamarak thakhinakan aljirinakan jak’anakapanw mä chiqap edificio de apartamentos utanw jan anqaxat uñjkayakiw mä estudio de radio ukax wajusapan jikxatasi, uka rayrux ecuatorianos indígenas qhichwanakan utapawa, kunjamakitix Nueva York markanx ñä 10, 000 qhichwanakaw jikxatasi. Ukhamakipanx español aru, inglés ukay spanglish arunakatsipans qhichwa arux letras, poemas ukhamarak debates juk’ampinakaw phuqt’ayi.\n2014 maran utt’ayat Kichwa Hatari sat mayïr wakichäwi ukanx kichwa arutaw arst’asi, ukax ecuatorianos kichwanakatak wakicht’atawa. 90 maranak qalltatpachaw Ecuador markan indígenas ayllunakapax Estados Unidos markaru ukhamarak jilpachas Nueva York ukat yaqha markanakarw qullqi thaqasir sarantxapxi. Ukhamarus kichwanakax walxanipkasas jan uñjatakiw ecuatorianos taypinakan jikxatasipxi.\nAka Qhichwa Hatari aru tamax “qhichwa ar yapuchrantawi” sasw jaqukipasi, ukax medios digitales uksachiq indígenas ecuatorianos jupanakar mayamp aruniñanakapataki ukhamarak chiqap jaqinakarjam uñjatañapatakiwa. Ukhamakipanx sapa llanqha ur jayp’unakaw aka qhichwa Hatari nayrar sartayir — Charlie Uruchima, payïr Angamarca, Fabian Muenala, ukhamarak Renzo Moyano waynanakaw— aka saräwi jaylliwi, aru, ukhamarak uraq pachan amuyunakapxat aruskipt’añatak tantacht’asipxi. Pusi waynanakaw mä microcosmos de la gran comunidad kichwa ukhamäpxi, ukax walxa puñtanakan uñtapa, uñsüwi ukhamarak munäwinakatw arsu. Aka programa “jiwasxatpach jan asjaras arst’asiñ” sañw muni.\nAka programa ukampix qhichwa markachirinakaruw puripxta […] ukhamakipanx walxa p’arxtawinakaw uñjapta. Kunjamakiti nayrjax walxaninakaw khitipt sañs asxarapxatäna. Jichhayrix thakhinakans trinanakans manq’añ utanakans jan asxarasakiw qhichwa aru arsusxi. Ukhamarus warminakas jan p’inqasisakiw nayrja qhichwa isinakapamps isthapt’asxapxi.


24 chiqanw k'añaskunakar Altu Patanx uñjasipki\nCejanx akhamw k'añaskunakax sarnaqasipki (Jamuqa: BTV)\nK’añaskuninakax mayamp irnaqañ jichhürux Altu Patan qalltawiyapxi. Uka jach’a marka irpirinakax 24 chiqanw k’añaskunak sarnaqirx uñjapxani, jan usuntañatakix k’añaskuninakax phuqhasipkit janich ukw uñjapxani, ukhamw tata Fernando Floresax arsuwiyi, jupax uka jach’a markan k’añaskunak sarnaqir uñjañ p’iqicharaki.\n“24 wakiskir chiqanw k’añaskunak uñjañatakix jikxatasita. Kañask jark’antañawjanakampin (jach’a) thakhinak jikthaptäwjanakampin jikxatasipxtha (…) Wali arumirjatpach uñjawiyapxtha” sasaw tata Floresax arst’awiyi.\nJichhürut uksaruw k’añaskuninakax irnaqañ qalltxapxi, 5:00 qhjantatit 2:00 jayp’ukamaw phaxsürut urürkam k’añask jakhuparjam irnaqapxani sasins yatiyawiyarakiwa. Phaxsürux 1, 2, 3, 4 jakhun k’añaskunakaw mistupxani; atürux 5, 6, 7, 8 jakhuninaka; warürux 9, 0, 1, 2 jakhuninaka, illapürux 3, 4, 5, 6 jakhuninaka; urürurakiw 7, 8, 9, 0 jakhuninaka. Kurmürump willkürumpix janiw khithis irnaqir mistkaniti.\nAka chiqanakanw uñjasipki: Sinqata k’añask jark’antañäwjana, Waña Jawir chakana, Ballivian palasana, Chaka Altayana, Cejana, yaqha chiqanakans utjarakiwa./RAR


Bibliat apst’ata sarnaqäwinaka: Israel mark nayrïr apnaqiri - Aka chiqax Jehová Diosan Qhanañchirinakapankiwa\nSAMUEL tatar uñtam khä jaqin p’iqiparuw aceitempi warxataski. Ukhamwa nayrax lurapxirïna mä jaqiru apnaqirjam ajlliñatakixa. Jehová Diosax Saular aceitempi p’iqit warxatam sänwa Samueluruxa. Wali suma aceitïnwa.\nSaulax janiw sum apnaqkiristi sasaw amuyasïna. Ukat akham Samuelur säna: ‘Nayax Benjamín tribunkirikïtwa, ukax Israel markan taqi tribunakat sipansa sinti jisk’akiwa. ¿Kunatarak apnaqätaw sistasti?’ sasa. Janiw jach’a jach’a tukuñ munkänti ni aytatäñs munkänti ukatwa Jehová Diosax Saular munasïna. Ukatwa apnaqirïñapatak ajllïna.\nUkampis Saulax janiw pisinkirïkänsa jisk’a jaqïkänsa. Familiapax qamirïnwa, jupas suma uñtan jach’a jaqïnwa. ¡Israelitanakarux niya kimsa chhiy jilakipänxa! Saulax wali t’ijurïnwa, wali ch’aman jaqïnwa. Saular apnaqirïñapatak Jehová Diosax ajllïna ukhaxa jaqinakax wal kusisipxäna. Taqiniw apnaqiriru ‘¡Jallälla!’ sapxäna.\nIsraelitanakar uñisirinakaxa wakichrantasisipkakïnwa. Saular apnaqirjam utt’ayxapkäna uka qhipatxa, amonitanakaw jupanak contra jutapxäna. Ukampis Saulax walja soldadonak tantachthapisax amonitanakar atipjänwa. Saúl apnaqipanxa markpachaw wal kusisipxäna.\nWalja maranakaw pasxäna, Saulampixa israelitanakax walja nuwasïwinakan atipapxäna. Ukat Saulax Jonatán sat jan axsart’ir yuqanïnwa. Jonatanax walja nuwasïwinak atipañwa yanapt’äna. Ukampis filisteonakax israelitanakar uñisisipkakïnwa. Mä uruxa, waranq waranqa filisteonakaw Israel contra jutapxäna.\nUkat Samuelux suyitätaw sasaw Saular säna, nayaw jutasin Jehová Diosarux mä ofrenda luqtä sasa. Ukampis Samuelux janiw jank’as purinkänti. Filisteonakax chhukt’anipxaspaw sasaw Saulax axsarayasïna, ukatwa, jupapachpa ofrenda luqtañxa nayrt’äna. Kunapachatï Samuelux purinxäna ukhaxa, janiw jumax ist’asirïktati sasaw Saular Samuelux säna. ‘Israel marka apnaqañapatakixa Jehová Diosax yaqha chacha ajllini’ sasa.\nUkatxa wasitampiw Saulax jan ist’askänti. Ukat Samuelux akham sänwa: ‘Jehová Diosatakix jupar ist’añaw lik’i uwijanak luqtañat sipansa askixa. Kunjamtï arunakapar jan ist’ktaxa, jupax reyïñatxa apaqätamwa’ sasa.\nAka sarnaqäwitxa suma yatichäw yatiqsnaxa. Wali wakisiripuniw Jehová Diosar sapüru ist’añaxa. Ukat suma jaqix mayjt’aspawa, kunjamtï Saulax suma jaqïkasin jan wali jaqiptän ukhama. ¡Jiwasax janipun ukhamañäniti!, ¿janichä?\n1 Samuel 9 jaljat 11 jaljakama; 13:5-14; 14:47-52; 15:1-35; 2 Samuel 1:23.\n¿Kunsa Samueluxa luraski, ukat kunatsa?\n¿Kunatsa Saulax Jehová Diosatak askïnxa, ukat kunjam jaqïnsa?\n¿Saulan yuqapaxa kamsatänsa, ukat kunsa luräna?\n¿Kunatsa Saulax Samuelur jan suyt’as Diosar ofrenda luqtänxa?\n¿Aka sarnaqäwit kunsa yatiqtanxa?\nLiyt’añamawa 1 Samuel 9:15-21 ukat 10:17-27.\nSaular jisk’achapxäna ukhaxa, ¿kunjamsa suma chuymanïtapaxa Saular yanapt’äna? (1 Sam. 9:21; 10:21, 22, 27; Pro. 17:27.)\nLiyt’añamawa 1 Samuel 13:5-14.\n¿Kuna juchsa Saulaxa Guilgal chiqan lurataynaxa? (1 Sam. 10:8; 13:8, 9, 13.)\nLiyt’añamawa 1 Samuel 15:1-35.\nAgag sat amalekitanakan apnaqiripampi nuwasir sarkäna ukhaxa, ¿kuna jach’a juchsa Saulaxa luratayna? (1 Sam. 15:2, 3, 8, 9, 22.)\n¿Kunjamsa Saulax juchap jan uñt’asiñ munkänxa, ukat juchapat yaqhanakar tumpantänxa? (1 Sam. 15:24.)\nKunapachatï iwxt’anak katuqañäni ukhaxa, ¿kuna arunak amtañasasa? (1 Sam. 15:19-21; Sal. 141:5; Pro. 9:8, 9; 11:2.)


Purmamarka - Wikipedia\nUraqita - Purumamarka jach’a marka Arxintinat jisk’a markawa. Jujuyat tipartimintu Tumbayat markawa. Pak’iñarin Umawakat ujti. Qullu paqallqu kuluranakat Purumamarkan ujti. Purumamarkax kastilla aru aymar arumpi parli. Purumamarkat jaqinak aymar jaqinakawa.\nNayra sarnaqawi - Umagawakat jaqinakax Pururmamarkan utjapxyanawa. Inkat jaqinakax ukata jupanakar atipapxyanawa. Purumarmarkax Inkat jach’a markan Qullasuyut ujtayana. Jaqinakax markat tunqunak phawapxyana qawranak uywapxyanawa. Purumamarkax markawa Iyawsapxyana. Purumamarkat iklisax, Santa Rusa Limat, mara 1648 lurayanawa.\nUñantaña - Arxintin jaqinak Purumamarkaruwa wisitaña jutapxi. Qullux paqallqu kuluranakat uñjaña muntapxiwa. Walja kuliktiwunakax Buinus Ayrisat Purumamarkakama sarapxiwa. Purumamarkat jaqinakax wali suma isi t’awrat qawrat matimpi lurapxiwa. Jaqinakax Purumamarkat Umawakaru San Salwaturarumpi wisitapxiwa.\nObtenido de «https://ay.wikipedia.org/w/index.php?title=Purmamarka&oldid=77502»\nEsta página se editó por última vez el 7 ach 2013 a las 23:05.


2011n marat Global Voices Aymarata ukan jaqukipirinakan qilqt’äwinakapa · Global Voices Aymarata\nJaqukipäw uñt'ayata/apkatata 13 Chinuqa phaxsi 2012 15:58 GMT\nAka blog ullart'apxañäni English, Français, Dansk, 日本語, македонски, Español\nNayax Victoria Tintatwa, Global Voices ukanw luräwinakajat juk’a arun uñt'ayañ munapsma.\nGlobal Voices Aymaratauka pajina web ukatakix 2009n maratpachaw castillan arut aymara arur jaqukipañ qalltawayta, nayrïrpachasti, phaxsinx mä qilqatakw jaqukipiyäta, akham qilqäwinakxata: pulitika, anatäwi, yatichäwi, uraqpachan samanxat ukat juk’ampinakata. Ukampirus kunawasti askichiri (editora) ukham p’iqt’awaykt ukhatx janiw mä qilqatak jaqukipxti, jan ukasti mä phaxsinx 5 qilqatat jan ukax jilpach ukham jaqukipt’askta.\nUka taqpcha jaqukipäwinakx kunawsati pachanikt ukhaw jaqukiptxa: mä qilqatax maya, paya yaqhip pachanx kimsa pachanw (hoaras) tukuyta, jach’a jisk’a qilqatatjama, ukham jaqukipkasas, askichkasas kunati yaqha anqäx markanakan makiptki ukanakxatas yatiraktwa. Uka jaqukipäwinak jaqukipatatx maya qilqataw nayan amuyujan qhipari, ukax akawa: Lenguas: Tuiteemos y hablemos en Quechua.\nUka qilqat jaqukipañatak ullarkayat ukhax wali muspata, kusisita ukhamaw jikxatasiyäta, akaw ayamarar jaqukipataxa: Arunaka: Tuytiyañani ukatx qhichwat arsuñani.\nAlgunos de los traductores de Global Voices Aymarata\nUkham jaqukipäwin yanapt’asirjamax wali kusisitätwa, ukatx nayraqatar sartañ amtampix sarantaskakiwa.\nMaysatax taqpacha jaqukipirinakaruw (traductores/as) jallallt’ta ¡Nayaraqatar sarantasipkakima sasina!\nIrma Silveria Laura Apaza kullakan qilqt’ata:\nGlobal Voices Aymarata uka pajinatakix mara t’aqa phaxsin 2011n marat jaqukipañ qalltawayta, arunakxat qilqatax walpun p’arxtayawayitu, ukampirus aymara aru yäqañax wali askiwa, juk’ampins Aymara aru (Internet)-tuqi jaqukipawinakaxt yatiñ munapk ukanakar uñt’ayañataki.\nQawqha pachati jaqukipawinak lurkt ukat mä qilqat jaqukipawijatw wal amtasta, ukax akawa: Eslovaquia: Las computadoras Apple más caras Aymaranx akawa: Eslovaquia: Apple cumputaduranakax sinti jila chaniniwa.\nJaqinakarux ukax janiw yaqäwikiti, jach’a yatiñ ukan yatiqirinakax uka machaq uñstawx wal munapxi janiw chanipax jupanakatak yaqañakiti, akürunakanx uka cumputaruranakax wali askixiwa (necesario). Jilapach yatiqirinakaw netbook ukanïjapxi, yaqhip markanakanx yatichirinakax uka machaq uñstäwinakatx (tecnología) wali qhipartatapxiwa.\nMartha Valencia Intimayata kullakan qilqt’ata:\nNayax Global Voices Aymarata ukanx 2010 marat jichhakamaw chikancht’asta, ukham jaqukipapkasax kunati uraqpachan makiptk ukanakxataw yatxata.\nUkham jaqukipawinakam sarantkasinsti mä qilqataw wal amtasiyitu, ukax akawa: Irán: Bloguera recibe 50 latigazos aymarar jaqukipatasti akarakiwa Irán: Bloguerax phisqa tunk jawq’aw katuqatäna.\nWal muspayitu kunjamti mä bloquerax yatiyawinak uñt’ayas 50 jawq’aw katuqki ukaxa, ukax jan walipuniwa.\nVictor Paco Montevilla jilan qilqt’ata:\nNayax mayamara nayrïr phaxsinakatwa jaqukipañ qallta.\nNayraqatpachanxa, wali askiwa aymara aru (Internet)tuqin jach’anchayañaxa, chiqpachansa Global Voices Online ukana. Global Voices Aymarata ukatak jaqukipaw lurkt ukax aymara arst’asirinakatakis askirakiwa, ukhamara ayamara arutakisa, Internet ukan qilqatanak utjk ukampix jach’aptjaniwa. Japon markan humanitarios irnaqirinakax uraq khathat utjki ukhax yanap qatuqkan ukaw wal amtasiyitu akham qilqt’at p’iqinchatawa: Japón: Ayudando a los trabajadores humanitarios ukat Aymaran jaqukipatax akawa: Japunan: yanapt’irinakar yanapt’asa.\nEmma Quispe Mamani kullakan qilqt’ata:\nNayax Global Voices Aymaratakix 2011n maran anata phaxsin qalltawayta, mä maraw jaqukipxta, wali askiwa, jaqukipakasax uraqpachan qilqat yatiyawinakaxtaw jaqukipasax yatita, ukas nayatakix wali askiwa, kawkïr qilqatati wal amtaskt ukax akawa: Zambia: Cibernautas inician cuenta regresiva de la promesa de cambio en 90 días , ukatx aymaran jaqukipatax akawa: Zambia: Cibernautanakax 90 urun mark turkakipañ amtawitx niyaw jakhuñ qalltapxi\nJaqukipt’asax sarantaskakiwa, kunati nayatakix ayamaran jaqukipañax askitapata.\nElias Quispe Chura jilan qilqt’ata:\nTaqi kunas qalltawayiwa, kunawasati Ruben jilatax Jaqi Aru tamankañatak jawillt’kitan ukhata. Ukhamakipansti, janiw paykutis ukan chikañt’asiñajatakix lup’iwaykiti, kunalaykuti ukapachax ukham thaqhaskapuniyatwa, kunti Jach’a yatiqañ utan yatxatawaykt uka amuyunakax uñt’ayañataki, nayraqatpachanx aymara arun qilqatanak uñt’ayañampiw qalltawayta. Ukat mä juk’a pacharux Global Voices Aymarata uka apnaqañ yaticht’awayapxakirakituwa, ukax wali askinwa ukat mä juk’ ch’amjamarak ukhama.\nWalja castillanu, francés ukatx ingles arut qillqatanakw aymar arur jaqukipawayta. Taqi ukanakx jaqukipawytwa (Internet)tuqi jaqinakar uñt’ayañataki, tayka arur jach’anchayañataki. Ukanakatx aka qilqataw wal amtasiyitu; “\nMéxico: Celebrando los 100 años de Cantinflas”. Uka qilqatax ajllisiwaytwa, kunati (comediante famoso) ukhamat ukata, ukatx jakäwipat juk’amp yatiñ munayata, jaqukipkasax wali askinakw yatiqawayta. Nayraqatpachanx amuyt’awaytwa, jupax janiw mä urut yaqha ururux famoso ukham tukukanti, jan ukasti mä thakhit mä thakhi llakinakamp sarañanwa.\nInas yaqha arunakat sipans aymara arun arunakap tuqix phuqhat utjkch ukax makiptawyixiwa. Maysaxt uñjaraktwa, blog tuqinx janiw Navidad, machaq mara, carnaval ukat yaqhanakamp qilqatanakax utjkiti.\nChiqpachans wali askispaw Global Voices ukan qilqirinakax kawkïr qilqatanakati jan utjk ukanakxat qilqt’apxañapaxa, ukhamasp ukax nayatakix anch askispawa, ukhamat aymarar jaqukipañatakix kawkïrs ajllt’asikiristwa.


Cheqpach cristianonakjamaw munasiñ uñachtʼaytanjja | Jehová Diosar jakʼachasipjjañäni\n1-3. Jehová Diosat yateqasisin munasiñampi yaqhanakar yanaptʼasajja, ¿kuna askinakas utjani?\n“KATOQERIT sipansa jukʼamp kusisiñaniw khititï churki ukajja” sasaw Jesusajj säna (Hechos 20:35). ¿Kunsa uka arunakampejj yatichistu? Kunapachatï yaqhanakar munasiñ uñachtʼayktan ukhajja, wali kusisitaw chuymasan jikjjatastanjja. Cheqasa, munasiñampi yanaptʼatajj kusisitas jikjjataskstanjja, kunapachatï jiwasajj yaqhanakar munasiñampi yanaptʼtan ukhaw jukʼampi kusisiñajj chuymasan utji.\n2 Jehová Diosajj uk sum yati. Kunjamtï aka jaljan uñjawayktanjja, janiw jupat sipan jukʼampi munasirejj utjkiti. Wali munasirïtapjja qalltat jichhakamaw kunayman toqet uñachtʼayawayistu. Ukatwa Arupanjja, wali ‘kusisiñani Diosaw’ sispachajja (1 Timoteo 1:11, NM).\n3 Jupat yateqasisin yaqhanakar munasiñampi yanaptʼsna ukat kusisit jakassna ukwa alajjpachankir Awkisajj munaraki. Ukatwa Efesios 5:1, 2 qellqatanjja akham sistu: “Diosan munat wawanakapäpjjtawa, jupajj kunjämäkitejj ukhamäpjjarakimaya. Munasiñan jakapjjam” sasa. Kunapachatï Jehová Diosat yateqasisin yaqhanakaru munasiñat yanaptʼktan ukhajja, wali kusisitaw jikjjatastanjja. Ukat qollan Awkisan chuymaps kusisiyaraktanwa, uk yatisajj chuymas chuymaw jikjjatasiraktanjja, kunattejj “jumanak pura munasi[pjjam]” sasaw Arupanjja yatichistu (Romanos 13:8). Ukampis kunatsa ‘munasiñan jakasipjjañasäspa’ uka toqenakat yatjjataskakiñäni.\n¿Kunatsa munasiñajj utjañapa?\n4, 5. ¿Kunatsa jilat kullakanakar munasiñampi uñjañajj wakisi?\n4 ¿Kunatsa jilat kullakanakar munasiñampi uñjañajj wakisi? Cheqpach cristianonakajj munasiñ uñachtʼayapjjapuniñapawa. Tama taypin munasiñajj jan utjkaspa ukhajja, janiw jilat kullakanakampi sum apasiñajj utjkaspati. Janirakiw Dios nayraqatansa suma uñjatäksnati. Diosan Arupajj munasiñ toqet kamsisa uk jichhajj uñjañäni.\n5 Janïr katuntapkäna uka arumajja, akham sasaw Jesusajj arkirinakapar säna: “Machaq mandamientwa churapjjsma: Maynit maynikama munasipjjam. Kunjämtejj nayajj munasipjjsma, ukhama jumanakajj maynit maynikam munasipjjañamarakiwa. Jumanakatejj maynit maynikama munasipjjätajja, taqeniw amuyapjjani nayan discipulonakajjäpjjatama” sasa (Juan 13:34, 35). Jïsa, “kunjämtejj nayajj munasipjjsma, ukhama jumanakajj maynit maynikam munasipjjañamarakiwa” sasaw Jesusajj qhan säna. Kunjamtï 29 yatichäwin uñjktanjja, jupan askip thaqhañat sipansa, yaqhanakan askipwa nayraqat thaqhäna. Ukat jiwasatejj jilat kullakanakar ukham uñjañäni ukhajja, Diosar jan iyawsir jaqenakas amuyapjjaniwa. Cheqansa, Criston arkirinakapajj jupanakkam taqe chuyma munasir jaqet uñtʼatäpjjewa.\n6, 7. 1) Munasiñan wali wakisirïtapjja, ¿kunjamsa Bibliajj qhanañchi? 2) ¿Kunanaksa Pablojj 1 Corintios 13:4-8 qellqatan munasiñ toqet qhanañchäna?\n6 ¿Munasiñajj jiwasan jan utjkaspa ukhajj kunas kamachaspa? Apóstol Pablojj akham sasaw säna: ‘Jan munasiñanïkirista ukhajja’, “mä latar uñtatakiw tojjoqerista, mä platillor uñtatakirakiw chhulloqeristjja” sasa (1 Corintios 13:1). Kunjamtï yatktanjja, mä platillojj jan munañjamaw chhulloqe. Ukat mä latajj inakiw lojjoqe sasaw yaqha Biblian saraki. Cheqansa, khititejj jan munasiñanïki ukajja, mä latar uñtataw tojjoqe, janiw khitis jupar jakʼachasiñ munkaspati, antisakiw jupat jitheqtjjapjjaspa. Janiw yaqhanakampejj sum apaskaspati. Ukat Pablojj akham saskakiwa: “Iyawsañajjas jachʼarakïspa qollunak onjjtayañkamajja, ukat janiraki munasiñanïkiristjja, janiw nayajj kunäktsa” sasa (1 Corintios 13:2). ¿Amuytanti? Jan munasiñan jaqejj ‘janiw kunäkisa’, luratanakapajj wali askïkchisa jupajj inamayakïspawa. Ukhamajj ¿janit Dios nayraqatan munasiña uñachtʼayañajj wali wakisirïki?\n7 Ukampis ¿kunjamatsa mayninakaru munasiñampi uñjsna? Uk sumpach amuytʼañatakejj kunsa Pablojj 1 Corintios 13:4-8 qellqatan säna uk yatjjatapjjañäni. Uka cheqanjja janiw Diosan munasiñapatsa ni Diosar munasiñasatsa parlkiti; jan ukasti kunjamatsa maynit maynikamajj munasiñampi uñjassna uka toqetwa parli. Munasirejj kunjam jaqesa ukat kunanaksa jan lurki ukanak sum qhanañchi.\nMunasirejj kunjam jaqesa\n8. ¿Kunjamsa llampʼu chuymanïñajj cristian masinakasampi sum apasiñ yanaptʼistaspa?\n8 “Llampʼu chuymaniwa.” Khititejj munasiñanïki ukajja, pacienciampiw jaqe masipar uñji (Colosenses 3:13). Niyakejjay jiwasjam pantjasir jaqenakamp chika irnaqstanjja, awisajj pachpa jilat kullakanakaw chuym ustʼayapjjestaspa, ukat jiwasas jupanakan chuymapsa ustʼayaraksnawa. Ukampis llampʼu chuymanïñäni ukhajja, janiw cristian masisampejj jachjayaskañäniti, ni tamarus jan waltʼaykañäniti.\n9. ¿Kunjamanakatsa suma jaqëtas uñachtʼaysna?\n9 “Suma jaqewa.” Khititejj munasiñanïki ukajja suma arunakampiw jaqe masipar chʼamachtʼi ukat askinak luraraki. Ukat khitinakatï jan wal jikjjatasipki ukanakaruw wal yanaptʼaraki. Sañäni, inas chuymankipstat yaqhep jilat kullakanakajj sapaki uñjasipjjchispa, ukhamajj jupanakar chʼamachtʼir sarañaw wakisispa. Ukat yaqhep kullakanakajj sapakiw wawanak uywasipjje jan ukajj familia taypinsa sapakiw Diosar yupaychapjjaraki, jupanakar yanaptʼañas wakisirakiwa. Ukatjja, janirakiw usutanakatsa jan ukajj yaqha jan walin uñjasipki uka jilat kullakanakatsa armasiñasäkiti, jupanakar suma arunakampi chuymachtʼañaw wakisispa (Proverbios 12:25; 17:17). Jïsa, ukanak lurasin suma jaqëtas uñachtʼaytan ukhajja, taqe chuyma munasirïtaswa uñachtʼayaraktanjja (2 Corintios 8:8).\n10. Janis faciläkchejja, ¿kunjamsa munasiñajj cheq parlañ ukat ukarjam lurañ yanaptʼistu?\n10 “Kunatejj cheqapäki ukat kusisiñ yati.” Kunjamtï yaqha Biblian siskejja, munasirejj “kusisitaw kunatejj cheqäki uk arjjati”. Cheqansa, munasirejj janiw kʼariskaspati, jan ukasti “cheqa arunak[ampiw]” kuns parli (Zacarías 8:16). Amuytʼañataki, mä munat masisajj mä jachʼa juchar purtʼasispa ukhajja, ¿kuns lursna? Diosar ukat uka masisar munasitas laykojja, Diosan kamachinakaparjam istʼasaw uka juchap arsuñäni, janiw imtʼkañänisa ni arjjatkañänisa, janirakiw kʼariskañänisa. Cheqansa, uka juchap arsuñajj chʼamäspawa, ukampis munat masisan askip thaqhasaw Diosan cheqañchäwip istʼasin ukarjam sarnaqañap muntanjja (Proverbios 3:11, 12). Ukat munasitas laykuw “taqe kunans sum sarnaqañ” munaraktanjja (Hebreos 13:18).\n11. Niyakejjay munasirejj taqe kun tʼaqheschejja, ¿kunjamsa jilat kullakanakan pantjasitap uñji?\n11 “Taqe kun tʼaqhesi.” Uka arunakajj akham sasaw yaqha Biblian jaqokipasiraki: “Munasirejj [...] taqe kun imjjati” sasa. Ukat apóstol Pedrojj akham sarakïnwa: “Munasiñajj walja juchanak imjjati” sasa (1 Pedro 4:8, MT). Ukhamasti, munasiñan mä cristianojj janiw jilat kullakanakan pantjasitanakap thaqkiti. Jan ukasti, kuna jiskʼa pantjasiñas utji ukhajja, imjjatiwa, mä arunjja, munasiñatwa perdoni (Proverbios 10:12; 17:9).\nMunasiñatwa cristian masisar atinistanjja\n12. ¿Kunjamsa Pablojj Filemón sat jilatar atinisitap uñachtʼayäna, ukat kunsa jiwasajj jupat yateqassna?\n12 “Taqe kun iyawsi.” Kunatejj askïki ukjja jankʼakiw munasirejj iyawsi sasaw yaqha Biblian saraki. Jïsa, janiw jilat kullakanakat pächasisajj sarnaqktanti, janiw luratanakapat mayj amuyktanti. Jan ukasti, jupanakar wal atinistanjja. * Pablot amtapjjañäni, cristianöjje uka Onésimo sat uywatamar sumataki katoqjjam sasaw Filemón sat mä jilatar qellqat apayäna. Ukampis janiw Pablojj katoqapunim sasajj ewjjkänti, jan ukasti munasiñampiw sumat rogtʼäna. Ukatjja, akham sasaw Filemonar atinisitapjja uñachtʼayäna: “Qellqansmawa, juman jaysasir, chuymanïtam yatisa, ukhamarak kuntejj mayksma ukatjja jukʼampi lurañamjja yatiraktwa” sasa (Filemón 21). Jilat kullakanakasar ukham atinistan ukhajja, kuna askinakas jupanakan utji ukwa qhanstaytanjja.\n13. ¿Kunjamsa jilat kullakanakat askinak suyatas uñachtʼaysna?\n13 “Taqe kun [...] suytʼaraki.” Niyakejjay munasirejj cristian masinakapar atinischejja, jupanakatjja askinakwa suyaraki. Amuytʼañäni, mä jilatas jan ukajj kullakas ‘jucharu tinku’ ukhajja, munasiñampi yanaptʼatajj amuytatasjjaniwa sasaw suytanjja (Gálatas 6:1). Ukat khitinakatejj thayarapki ukanakasa mayampiw Diosar taqe chuym yupachjjapjjani sasaw suyaraktanjja. Jïsa, wali pacienciampiw jupanakar suytanjja ukat munasiñampiw yanaptʼaraktanjja (Romanos 15:1; 1 Tesalonicenses 5:14). Ukat mä familiaras Diosan thakipat saranukuwayi ukhajja, herencia tukuntir waynar uñtataw kuttʼanjjani sasaw suytanjja (Lucas 15:17, 18).\n14. ¿Kunanak uñjasas awisajj cristian tama taypin aguantañajj chʼamäspa, ukat munasiñajj kunjamsa yanaptʼistaspa?\n14 “Taqe kun aguanti.” (1 Corintios 13:7, NM.) Khititejj aguantañ yatki ukajja, chuym ustʼayatasa ukat kuna jan walinakansa janiw aynachtʼkiti. Ukat awisajj tama taypinsa kuna jan walinakas utjarakispawa. Niyakejjay taqenis pantjasirïstanjja, jiwaskam chuym ustʼayasiñaw utjaspa. Sañäni, inas mä cristian masisajj jan sum amuytʼasisin kuns sischispa (Proverbios 12:18). Ukat inas taman lurañanakajj munañasarjam jan apnaqaskchispa, ukatwa chuym usuyasiñajj utjaspa. Ukatjja, respetat mä jilatan jan wali luratanakap uñjasajj inas akham jisktʼasiraksna: “¿Kamisaraki mä cristianosti ukanak luraspasti?” sasa. Ukampis ukham jan walinak uñjasajja, ¿tamatsa Jehová Diosatsa jitheqtjjañäniti? Munasiñatejj chuymasan utjchi ukhajja, ¡janiwa! Cheqansa, munasiñawa kuna askinaksa jilat kullakanakajj lurapjje ukat tama taypinsa kuna askinakas utjaraki ukanak amuyañ yanaptʼistani. Ukat uka pachpa munasiñarakiw Diosat jan jitheqtañatakisa ukat jiwasjam pantjasir jilat kullakanakamp taman sum irnaqtʼañsa yanaptʼistani (Salmo 119:165).\nMunasirejj kunanaksa jan lurki\n15. ¿Kunatsa envidiasiñajj jan walïki, ukat jan envidiasiñatakejj kunas yanaptʼistaspa?\n15 “Janiw envidiasirïkiti.” Envidiasiñajj chuymasar mantaspa, mä arunjja, yaqhanakjam aski luräwinak taman katoqañ munsna, yänakapsa jan ukajj jupjam kuns lurañ munsna ukhajja, jan wali amtanakaw chuymar mantistaspa ukat janirakiw tamarus waltʼayjjsnati. Ukampis ¿kunas jan envidiasiñatakejj yanaptʼistaspa? (Eclesiastés 4:4.) Munasiñaw yanaptʼistani, ukatjja khitinakatejj jiwasat sipansa nayrankapki jan ukajj kuns katoqapjje ukanakamp chikaw kusisiñäni (Romanos 12:15). Kunapachatï mayninakajj kun yatisas jan ukajj kun sum lurasas jachʼañchata jikjjatasipki ukhajja, janiw chuym usuyaskañäniti.\n16. Cheqpachapuni jilat kullakanakar munasstan ukhajja, ¿kunatsa Diosat bendicionanak katoqasas janejj jachʼañchasiñasäki?\n16 “Janiw jachʼa jachʼa tukurïkiti.” Khititejj munasiñanïki ukajja, janiw luratanakapatsa ni yatiñapatsa jachʼachaskiti. Ukat cheqpachapuni jilat kullakanakar munasstan ukhajja, janiw kun lurasasa, ni kuna aski luräwinak taman katoqasas jachʼañchaskañäniti. Jachʼa jachʼa tuksna ukhajja, jiskʼachataw jilat kullakanakajj uñjasipjjaspa ukat chʼama apaqataw uñjasipjjaspa. Ukhamajja, munasiñajj chuymasan utjani ukhajja, Diosat kuna bendicionanak katoqasas janiw pʼeq waytkañäniti (1 Corintios 3:5-9). Ukat kunjamtï yaqha Biblian siskejja, ‘munasirejj janiw jupa sapakis taqe kun yatkaspa, jan ukajj taqe kunanïkaspa ukham amuyaskiti’. Cheqansa, janiw jiwasakis yaqhanakat sipan jilanksna ukham amuyasiñasäkiti (Romanos 12:3).\n17. ¿Kunjamsa munasirejj yaqhanakar respetatap uñachtʼayi, ukat kuna jan walinakatsa amuyasiraki?\n17 “Janiw kuna jan walsa lurkiti.” Khititejj jan wal sarnaqki ukajja, jaqe masiparuw chuym usuchji, janiw akchʼas munasiñ uñachtʼaykiti. Kunjamsa mayninakajj jikjjatasipjje ukat kunjam chuymanïpjjesa ukajja janiw jupatakejj kunäkisa. Ukampis munasirejj janiw ukhamäkiti, jaqe masipatjja wal amtasi, kunjamsa jikjjatasispa uksa sum amuyaraki. Jïsa, munasir chuymanejj sum sarnaqe, mayninakarus sum uñjaraki ukat jilat kullakanakarus respetarakiwa. Cheqansa, munasiñajj chuymasan utjani ukhajja, janiw jan phenqʼanejj kuna jan walinaksa lurkañäniti. Mä arunjja, luratanakampis arunakampis janiw cristian masinakasarojj chuym usuchjkañäniti (Efesios 5:3, 4).\n18. ¿Kunatsa munasirejj taqe kunsa munañaparuki jan apnaqañ munki?\n18 “Janiw [...] kunsa jupatakiki munirïkiti.” Yaqha Biblianjja akham sarakiwa: “Munasirejj janiw kunsa munañaparuki lurañ munkiti” sasa. Ukajj cheqäskapuniwa, khititejj munasirïki ukajja, janiw jupa sapakis taqe kuns yatkaspa ukham amuyasajj munañaparuki kuns apnaqañ munkiti. Ukat janirakiw yaqhan amuyunakapsa maysar uñtaykaspati. Cheqansa, khititejj jaqe masipar ukham apnaqañ munki ukajj janiw altʼat chuymanïkiti. Uka toqetjja Biblian akham siwa: “Jachʼa jachʼa tukuñanjja aynachtʼañawa utji” sasa (Proverbios 16:18). Ukhamasti, cheqapuni jilat kullakanakar munasstan ukhajja, kunsa jupanakajj amuyapjje uk respetañäniwa, ukat wakisini ukhajja, jiwasaw antisas istʼañasajja. Uka toqet parlkasinjja Pablojj akham sänwa: “Jaqe masisan askïñap munañasawa, janiw jiwasan askïñasakti munañasäkejja” sasa (1 Corintios 10:24).\n19. Kunapachatï chuym ustʼayapjjestu ukhajja, ¿kunjamsa munasiñajj yanaptʼistu?\n19 “Janiw coleraskiti, janirakiw colerasitapsa imjjäsiskiti.” Munasirejj janiw kun satasa ni kun luratas jankʼakejj coleraskiti. Cheqas chuym ustʼayatajj colerañjamäkchisa, janiw jaya tiempojj colerat sarnaqañasäkiti (Efesios 4:26, 27). Ukat janirakiw yaqhanakan jan wali arunakapsa ni jan wali luratanakapsa chuymar imjjäsiñasäkiti, mä cuadernor qellqantatäkaspas ukhama. Jan ukasti, munasirïtas laykojja, Jehová Diosat yateqasiñataki chʼamachasiñasawa. Kunjamtï 26 yatichäwin uñjaniwayktanjja, juchanak perdonañjamäki ukhajja, jan mayampitakiw Jehová Diosajj perdoni. Janiw uka juchanak amtasajj qhepat juchañchkistaspati. ¿Janit uk yatisajj alajjpachankir Awkisar wal yuspärktanjja?\n20. Mä cristianojj juchar purisa tʼaqhesiñanakan jikjjatasispa ukhajja, ¿kunjamsa jupar uñjañasäspa?\n20 “Janiw kunatejj jan walïki ukatjj kusisiñ yatkiti.” Uka arunakajj akham sasaw yaqha Biblian jaqokipasiraki: “Munasirejj janiw yaqha jaqenakan juchapatjja kusiskiti” sasa. Ukatjja, “munasirejj janiw jaqe masipan pantjasitapat kusisiñ yatkiti” sasaw yaqha Biblian saraki. Jïsa, kuna jan walinaksa, munasirejj janiw ukhamak uñchʼukkaspati, ni kusiskaspasa. Amuytʼañäni, kunapachatï mä cristian masisajj jan walinak lurasin tʼaqhesiñan uñjasispa ukhajja, ¿kunjamsa chuymasan jikjjatastanjja? Munasirejj janiw kusiskaspati. Janirakiw akham sañ yatkiti: “Yatpanaya, khitirak jupar uk luram sisti” sasa (Proverbios 17:5). Maysa toqetjja, kunapachatï mä jilatas jan ukajj mä kullakas Diosar kuttʼjjañataki chʼamachasiski ukhajja, munasiñat wal kusistanjja.\n“Jukʼamp suma thaki”\n21-23. 1) “Munasiñajj janipuniw tukuskiti” siski uka arunakajja, ¿kamsañs muni? 2) ¿Kuna toqetsa qhep qhepa yatichäwin yatjjatañäni?\n21 “Munasiñajj janipuniw tukuskiti.” ¿Kunatsa Pablojj ukham säna? Qalltanjja, milagronakwa nayrïr cristianonakajj lurapjjerïna. Ukhamatwa, kunjamsa Diosajj uka machaq tamar yanaptʼäna ukajj uñjasïna. Uka toqenakat parlkasaw Pablojj akham säna: ‘Qollañasa, profecianak arsuñasa, jan uñtʼat arunak parlañas tukusjjaniwa’ sasa. Ukampis milagronak lurañat sipansa “jukʼamp suma thaki[w]” utji sasaw Pablojj sarakïna. Uka suma thakin sarnaqañatakiw taqe cristianonakajj wal chʼamachasiñasa (1 Corintios 12:31). ¿Kunäpachas uka suma thakejja? Munasiñ thakiwa.\nDiosan yupaychirinakapajj jupanakkam munasirit uñtʼatäpjjewa\n22 Jan tukusir munasiñ toqetwa Pablojj parlaskäna. Mä arunjja, uka munasiñajj wiñayapuniw utjani. Ukatjja, Criston cheqa arkirinakapajj jichhakamas wali munasirit uñtʼatäpjjewa. Jïsa, Oraqpachanwa uka munasiñajj Diosan markapan uñjasi. Ukat niyakejjay Diosan taqe chuym yupaychirinakapajj wiñayataki jakapjjchinejja, uka munasiñajj wiñayarakiw utjani (Salmo 37:9-11, 29). Ukhamasti, munasiñ thakin sarnaqañataki chʼamachasiskakiñäni. Ukat kunjamtï Jesusajj siskänjja, churasajj wali kusisitaw jikjjatasiñäni. Ukatjja, janiw ukakïkaniti, niyakejjay wiñay jakjjchiñänejja, Jehová Diosat yateqasisajj wiñayarakiw munasiñ uñachtʼayañäni.\n23 Aka yatichäwimpiw munasiñ toqet parlir jaljajj tukuyasi, ukat kunjamsa maynit maynikamajj munasiñ uñachtʼayassna uka toqetjja wali sumwa aka yatichäwin uñjawaytanjja. Cheqas Jehová Diosajj kunaymanit munasiñap uñachtʼayistu. Ukat wali chʼamanïtapsa, cheqapätapsa ukat wali yatiñanïtapsa kunayman toqet uñachtʼayarakistu. Ukampis “¿kunjamatsa Diosar taqe chuym munasitas uñachtʼaysna?” Uka toqetwa qhep qhepa yatichäwin yatjjatarakiñäni.\n^ tʼaqa 12 Cheqansa, janiw cristianonakajj munasiñat taqe kunsa iyawskaraktanti. Bibliajj akham sasaw amtayistu: “Sum amuyasipjjam khitinakatï [...] jan wali lurki ukanakatjja. Jupanakajj jaljtañanakaru ukhamarak jan waltʼañanakaruw apapjjeristam [...]. Jupanakatjja jitheqtapjjam” sasa (Romanos 16:17).\n2 Corintios 6:11-13, (NM) ‘Taqenir munasipjjam’ siski uka arunakajja, ¿kamsañs muni, ukat kunjamatsa ukarjam phoqsna?\n1 Pedro 1:22 Jilat kullakanakasarojj taqe chuymaw munasiñasa, ¿kunjamsa aka arunakajj uk uñachtʼayistu?\n1 Juan 3:16-18 ¿Kunjamatsa ‘Diosan munasiñapan’ jakatas uñachtʼaysna?\n1 Juan 4:7-11 ¿Kunatsa jilat kullakanakar munasiñ uñachtʼayañasa?


Bible in one year - Aymara Bible 1997 - November 16\n2. “Mä cutejj pä warminacaw utjapjjäna, jupanacasti mä sapa taycaniquïpjjänwa.\n3. Aca warminacasti tawakotpachwa jan wali sarnakañanacaru catuyasipjjäna, Egipto orakensti ñuñunacapsa llawk'ayasipjjäquïnwa, uqham sarnakasawa k'oma cancañanacapjja k'añuchjapjjäna.\n4. Jilïristi Ahola satänwa, (ucajj Samaria marcaruw uñtasi), cullacapasti Aholiba sataraquïnwa (ucasti Jerusalén marcaruw uñtasiraqui). Jupanacasti nayan warminacajjänwa, nayataquisti yokall wawanaca, uqhamaraqui imill wawanaca utjayarapipjjetänjja.\n5. Ahola satacän ucasti, janiw nayataquejj asquicänti, jan ucasti munirinacapataquiw wali chuymapa cawcst'ayasjjaraquïnjja, ucanacasti Asiria marcanquir nuwasiri jakenacäpjjewa,\n6. qhitinacatejj suma púrpura isinacampi isthapitäpqui ucanacawa, take jupanacasti jilïrinacäpjjewa, marca apnakerinaca, wali suma waynanaca, caballonacaru lat'jjatata jakenacäpjjaraquiwa.\n7. ¡Asirionacatsti jupanacatjja suma ajllita waynanacäpjjewa! Aholasti jupanacampi jan wali sarnakañanacaruw catuyasi, uqhamaraqui take yakha diosanacapatsa wal chuymapsa cawcst'ayasiraqui, ucanacaru yupaychasawa aynacht'jjaraqui.\n8. Egiptonccän ucat acsarusti mä k'añu luriri warmipuniw tucuwayjje, uca jan wali sarnakañanacapsti janipuniw apanuccaraquïnti. Cunapachatejj jupajj tawacücän ucqhatpachsti walja chachanacaw jupampi iquintapjjänjja, janiw jan chacha uñt'ir tawaköcjjänti, jan ucasti walja chachanacampi sarnakeri warmiquëjjänwa.\n9. Ucatpï nayajj munirinacapan amparaparu catuyayätjja, asirio jakenacan amparanacaparu, qhitinacattejj jupajj wali chuyma cawcst'ayascäna ucanacaru.\n10. Jupanacasti juparojj warmisiwayapjjänwa; ucatsti janc'aquiwa yokall wawanacapsa, imill wawanacapsa aparjjänjja, juparusa espadampiw jiwayapjjaraquïna, uqhamata cuna arunactejj jupanacataqui arscäyätjja uca phokhasa. Jupan luräwinacapasti take warminac taypinsa wali aytatapunïnwa.\n11. “Aholiba cullacapasti take acanacjja uñjaraquïnwa, ucampisa jupajj cullacapat sipansa juc'ampwa uca k'añu lurañanacaru catuyasiraquïnjja.\n12. Uqhamaraquiw uca asirio jakenacarus munaraquïna, take jupanacasti jilïrinacäpjjänwa, marca apnakerinaca, wali suma isinacampi isthapita nuwasiri jakenaca, suma caballonacar lat'jjatata jakenaca, wali suma waynanaca.\n13. Nayasti amuyasiractwa jupajj k'añuchjasitapa, uqhamaraqui cullacapan cayupa arctatapsa.\n14. [14-15] Ucampisa jupajj cullacapat sipansa juc'ampi jucha lurañanacaruw catuyasiraquïnjja, perkanacansa babilonio jakenacan ajanunacapwa uñjänjja, suma wila coloranacampi lurt'ata, take ucanacasti oficialanacjama cinturonanacani uqhamaraqui p'eke ch'okasiñanacani uñjäna.\n16. Uqhama uca babilonio jakenac uñjasasti walpunwa chuymapanjja munänjja, ucatsti qhitanacwa Babiloniaru qhitaraquïnjja;\n17. babilonio jakenacasti jutasinjja jupampiwa iquintapjjäna, ucatsti ucanwa warmisipjjaraquïna, jucha luräwinacapampi k'añuchjasa. Uca jakenacatsa ajjtasiñcamaw k'añuchjasiraquïna.\n18. Uqhamasti khanwa taken uñjcata jucha lurañanacaru catuyasjjaraquïna, k'alala janchipsa uñacht'ayasa, jupat ajjtasiñajjcama, cunjämtejj cullacapat ajjtascäyätjja uqhama.\n19. Ucampisa jupajj juc'ampi juc'ampwa jucha lurañanacaru catuyasjjänjja, tawako urunacapa amtasisa, cunapachatejj Egipton jan wali sarnakascän uqhama.\n20. Ucatsti Egiptonquiri munirinacapatwa chuyma cawcst'ayasiraquïnjja, uca egipcio jakenacasti jucha lurañanacapanjja asnoru, caballonacaru uñtatäpjjänwa.\n21. “Jumasti, Aholiba, tawako urunacaman munañamaru sarnakcäyäta, uca sarnakäwimsti walpun amtäyätajja, cunapachatejj Egiptonquiri jakenacajj ñuñumsa llawk'apcäyätam uca urunacjja walpun amtasïyätajja.\n22. Ucatpï naya Tatitojj sistjja: Uca munirinacamarusti, cawquïrinacattejj jichhajj ajjtascjjta, ucanacarojj juman uñisirinacama tucuyäjja.\n23. Jumjjarusti take toketwa ant'aniraquëjja babilonio jakenacaru, asirio jakenacaru, Pecod, Soa, uqhamaraqui Coa sisqui uca marcanquirinacarusa, take asirio jakenacaru; take jupanacasti wali suma waynanacäpjjewa, jilïrinaca, marca apnakerinaca, oficialanaca, guerran nuwasirinaca, takenisa caballonacar lat'jjatatcamäpjjewa.\n24. Jumarusti walja carronacampi, walja ejercitompiw jutapjjaraquini; take toketwa muyuntapjjaraquïtam, suma armanacampi armantata, casconacampi asjjatata, uqhamaraqui escudonacampi cuna, nayasti jupanacarojj jumaru taripañataqui munañanïñwa churaraquëjja, jupanacasti leyinacaparjamaw taripapjjaraquïtam.\n25. Nayasti jumjjarojja colerasiñajjwa warjjataniraquëjja, jupanacasti wali khoru cancañampiraquiw jumarojj uñjapjjätam; nasamsa, jinchunacamsa murokapjjaraquïtamwa, qhitinacatejj jacasipcäta ucanacarusti espadampiw jiwarayapjjaraquïtam. Yokall wawanacamsa, imill wawanacamsa aparapjjaraquïtamwa, ucatsti jumajj ninampi mank'antataw tucusiwayjjaraquïta.\n26. Isinacamsa, suma yänacamsa aparapjjaraquïtamwa.\n27. Uqham lurasaw tucuyäjja munañamaru sarnakcäyätas ucjja, uqhamaraqui Egipton jucha lurañanacan sarnakancäyätas ucanacarusa, egipcio jakenacarusti janiw mayampsa uñjcjjätati, janiraquiw mayampis jupanacatjja amtascjjätati” sasa.\n28. Tatitusti aqham siwa: “Cawquïri marcanacarutejj uñiscta ucanacan amparaparuw jalt'ayäma, cawquïri marcanacattejj ajjtascta ucanacaru.\n29. Jupanacasti wali uñisiñampiw jumarojj uñjapjjätam, cuntejj jumajj irnakatamampi jicjjatascta uca yänacamsti catuntasipjjaraquiniwa, k'alalpacharacwa irpanucupjjätam, janchimasti khana k'alalaraquïniwa, cawquïri janchimtejj jucha lurañanacaru catuycta uca.\n30. Munañamar sarnakatamampi, jucha lurañanacana sarnakatamampiw apt'tamjja take acanacataquejja jumasti uca marcanacampiw jucha lurañanacan sarnaktajja, yakha diosanacaparu yupaychasaw aynacht'aractajja.\n31. Cullacaman cayupwa arctajja; ucatpï jichhajj cuna umañtejj cullacamar churtjja uca pachpa umaña jumarojj churaraquïma” sasa.\n32. “Naya Tatitusti aqham sistwa: Cullacamajj cawquïr copattejj umcänjja ucataracwa jumajj umäta, uca jach'a copatwa, umäta, larusiñanacampi, jisc'achasiñanacampi phokhantata copa,\n33. aynacht'añanacampi, t'unjatäñampi phokhantata. Samaria cullacaman umañapawa, uca umañampisti machantata, usuchjataw uñjasiraquïta.\n34. Takpachwa umsuraquïta, jisc'a jisc'a tucjaraquïta, ñuñunacamsa jat'inokasiraquïtawa. Naya Tatituw ucjja arsta, arunacajjsa churaractjja.\n35. Ucatpï Tatitojj saraquejja: “Jichhajj nayar apanucutam laycu, khipa uñtatam laycuwa, jan wali sarnakäwinacamatjja mutuyäwi catokäta.”\n36. Tatitusti saraquituwa: “Jumasti chacha, ¿Ahola, uqhamaraqui Aholiba ucanac toke juchañchäwi arunac arsusmati? Uqhamächi ucapachasti ajanuparu khant'am uca ajjtascañ luräwinacapjja.\n37. Jupanacajj janiw nayaru take chuymampi arcapquitänti, amparanacapasa wilampi k'añuchsutaraquiwa. C'ari diosanacaparu yupaychasasti nayarojj janiw take chuymampi arcjjapjjetänti, uca yakha diosanacar yupaychasasa wawanacapjja ninaruw naqhantayapjjaraqui sacrificiot loktasina, cawquïri wawanactejj nayataqui utjayarapquitäna uca wawanacjja.\n38. Uqhamarusa acanacwa lurapjje: Mä urunacwa nayan kollan templojj taquisipjje, uqhamaraqui nayan samaraña urojjsa jisc'achapjjaraqui.\n39. Cunürutejj wawanacapa uca c'ari diosanacar sacrificiot loktapcänjja uca pachpa urpacharaquiw nayan templojjaru taquisirejj jutapjjänjja. ¡Ucpï nayan pachpa utajjan lurapjjejja!\n40. “Qhithanacaruw qhitapjjaraquïna, jaya marcanacat jakenac jutañapataqui, uca jakenacasti jutapjjaraquïnwa. Jupanacasti panpacha cullacaraquiw jarisipjjänjja, nayranacapsa sumwa pintasipjjaraquïna, suma kori yänacampiw c'achachasipjjaraquïna uca jakenacar catokañataqui.\n41. Mä suma iquiñjjaruw kont'asipjjaraquïna, mank'aña mesas suma waquicht'atpacharaqui, ucaruw incienso uqhamaraqui aceite uchapjjaraquïna cawquïrinacatejj nayaru loktatäcän ucanaca.\n42. Walja jakenacan ojjotanacapaw ist'asiraquïna, fiestsa lurapcaspa uqhama; wasara toket jutiri jakenacaraquïnwa, uca jakenacasti warminacarojj brazaletenaca uchasa, uqhamaraqui p'ekenacaparusa suma coronanac uchasawa c'achachapjjäna.\n43. Nayasti saraquïyätwa: ‘Jichhajj aca jucha lurañan tucjata warminacacwa warmisipjjaraquini, aca warminacasti jucha lurañanacampi tucjatäpjjewa. ¡Uca warminacampiquiwa!\n44. Ahola ucaru uqhamaraqui Aholiban ucaruw jutapjje, uca warminacasti munañanacaparu sarnaker warminacawa, uca jucha lurir warminacan ucaruw sarapjjejja.’\n45. Ucampisa asqui jakenacajj uca warminacataquiw arsuni, cunjämarutejj aca k'añu lurañanacana, uqhamaraqui jake jiwayañanacana sarnakatapat catokañanacapajj waquisqui uqhamaru. Jupanacasti yakha chachanacampi sarnaker warminacäpjjewa, amparanacapasa wilampi k'añuchjataraqui” sasa.\n46. Tatitusti aqham saraquiwa: “Jakenacasti tantacht'asipjjpan jupanacataqui, ajjsarañanaca churapjjpan, lunthatjapjjaracpan;\n47. take jakenaca jupanacarojj kalampi c'upjasina, espadanacapampi jiwarayapjjpan; yokall wawanacapsa, imill wawanacapsa jiwarayapjjpan, utanacapsa ninampi phichhantayapjjaracpan.\n48. Nayasti aca marcatjja aca jan wali luräwinacjja chhaktayäwa. Uqhamatwa take warminacasa yatekapjjani uca luräwinacajj jan asquïtapa, ucatsti janiraquiw uca luräwinacaparu arcjjapjjaniti.\n49. Uca paninisti cunjämatejj luratanacaparjama mutuyañajj waquisqui uqhamarjamaw mutuyäwi catokapjjaraquini, uqhamaraqui c'ari diosanacar yupaychapjjatanacapatsa. Jumanacasti ucapachaw yatipjjäta nayan Tatitütajja” sasa.\n1. Tunquïri phajjsina, tunca uru sarakatarusti, llätunquïri maranjja, Tatitojj nayan ucaru jutasinjja saraquituwa:\n2. “Jichhürojj cuna urüquitejj ucjja sum kellkantam, jichhüru Babilonianquiri reyejj Jerusalén marcaru nuwantatap laycu.\n3. Ucatsti aca nayataqui sayt'asir marcarojj aca arunac saraquim jupanacan amuyt'asipjjañanacapataqui. Nayan sutejjarusti jupanacarojj saraquim: ‘Mä phuqhu ninar itjjatam, umampi ucaru warantaraquim;\n4. uca phuqhurusti jisc'a aychanaca ucharaquim, sumäwjanacata, charawjanquiri, jiqhanïwja aycha, ch'aqhanacatsa cawquïritejj sumäqui uca ucharaquim.\n5. Janc'aqui mä suma oveja caturaquim, lawanaca apthapisina phaycatam, suma walljjtañapataqui, ch'aqhanacan khatiñapcama.\n6. ‘Tatitusti siwa: ¡Cunaquïcani aca jake jiwayiri marcataquejja! jupajj mä sarrontata phucjamawa, cawquïri phuqhuttejj uca sarojj jan kakstqui uqhamaraquiwa. Jumajj uca aychanacjja apsjjam, uca phuqhu ch'usa antutañcama.\n7. Marcasti wila wartatanacampi phokhantatawa, wilajj wartatawa, ucampisa janiw lak'jjaru wartatäquiti, uqhamat uca lak'ajj imjjatañapataqui, jan ucasti mä k'ara karkjjaru wartatawa.\n8. Nayasti uca wiljja pachpa k'ara karkjjaruw jaytanucöjja uqhamat jan chhaktañapataqui, colerasiñajjas ninjama aktañapataqui, take cunasa chekapar uñjatäñapataqui.\n9. ‘Tatitusti siwa: ¡Cunaquïcani aca jake jiwayir marcataquejja! Jichhajj naya quipcaw mä nina nactayäjja.\n10. Jumasti walja lawanaca apanim, ninsa nactayaraquim, uca aychsti suma khatiyaraquim, umajj k'ala wañcatañapcama, ch'aqhanacasa naqhantañapcama;\n11. janc'aqui mä ch'usa phuqhu ninar itjjatam, uca cobre phuqhojj nina sanc'aru tucuñapcama, take k'añu luräwinacapat k'omachasiñcama; uca sarusa apakatäñcama.\n12. Ucampisa sinti saruntatapuniwa, janiraquiw ninampisa apakañjamäquiti,’ sasa.\n13. “Jerusalén marca, nayajj munañamaru sarnakasin k'añuchasitanacamatjja k'omachañwa munayäsma, ucampisa janiw k'omachatäctati. Cunapachatejj nayajj jumjjaru colerasiñajja wartanï ucapachaquiw k'omachata uñjasïta.\n14. Naya Tatituw ucjja arsta, uca arsutajjarusti phokhasipuniniwa. Naya quipcaw ucanacjja luraraquëjja, ucanacarusti phokhapuniraquïwa; janipuniw qhuyapt'ayascäti, janiraquiw chuymajjansa amtcäti. Take sarnakäwimatsti uqhamaraqui luräwinacamatsa mutuyapunïmawa. Naya Tatituw ucjja arsta.’ ”\n15. Tatitusti nayan ucaru jutasinjja, saraquituwa:\n16. “Qhitirutejj jumajj muncta ucarusti mayacwa apakäma. Ucampisa jan jachamti, janiraqui jaqhusimsa; jan jachanacamjja inamaya wartamti.\n17. T'akhesiñansti amuqui t'akhesim, janiraqui lutt'asimti cunjämatejj jiwatanacatjja lutt'asipjje uqhama. Jan k'ara p'eke sarnakamti, janiraqui k'ara cayusa saramti; ajanumsa jan ch'okantasimti mä cunatsa t'akhescasma uqhama, uca horasanacan mank'aña t'ant'sti janiraqui mank'amti.”\n18. Alwasti jakenacampiw parlascäyäta, jayp'urusti warmejjaw jiwaraqui; khepärmanthi alwasti cuntejj Tatitojj sisquitu ucwa luraracta.\n19. Ucatsti marcanquiri jakenacajj sapjjaraquituwa: Nanacarojj yatiyapjjeta, ¿cun sañsa muni nanacataquejj uca luratamajja? sasa.\n20. Nayasti jupanacarojj saractwa: —Tatitojj nayan ucaru jutasinwa aqham saraquitu:\n21. ‘Israel marcarojj parlam: Aqham siw Tatitojja: Nayasti templojj-jja taquisiraquïwa, jumanacasti uca templorojj wali munapjjtajja, wali uñch'uquipjjaractajja, uca templosti jumanacataquejj jach'a jach'a tucuñaraquiwa, jumanacan ch'amanacamaraquiwa; yokall wawanacama, imill wawanacama Jerusalén marcaru jaytanipctas ucanacajj jiwarayatäpjjaniwa.’\n22. Jumanacasti cuntejj nayajj lurcta uqhamaracwa lurapjjäta, janiw ajanunacamsa ch'okt'asipcätati uqhamat aykonañacama uñacht'ayañataqui, uqhamaraqui uca horasanacan cuna t'ant'atejj mank'atäqui ucsa janiw mank'apcaraquïtati.\n23. Janiraquiw k'ara p'ekesa, k'ara cayusa sarnakcjjapjjätati. Janiraquiw jaqhusjjapjjätasa, ni jachcjjapjjaraquïtasa. Ñankha juchanac lurapjjatam laycusti jan ch'amaniw uñjasipjjäta, ucatsti jumanaccamaw jachapjjaraquïta.\n24. ‘Ezequiel profetajj jumanacataquejj mä amuyt'asïwïniwa, cuntejj jupajj lurcäna take ucanacwa jumanacajj lurapjjaraquïta. Cunapachatejj take ucanacajj lurascani, ucapachaw jumanacajj yatipjjäta nayan Tatitütajja,’ sasa.\n25. “Jichhasti israelitanacatjja ch'amapjja apakäwa, uca ch'ama churiristi temploraquiwa; uca templon sumätapatsti jupanacajj walpun cusisipjje, uca templor uñch'uquiñaquiw jupanacarojj munasisqui uqhamaraqui wali uca templorojj munapjjaraqui. Yokall wawanacapsa, imill wawanacapsa jupanacatjja apakaraquïwa.\n26. Uca urusti, qhititejj take acanacat jaltcani ucasti take ucanac yatiyiriw jutaraquini.\n27. Uca urusti janiw juc'ampi amutücjjätati, ucatsti qhititejj jaltancatayna, ucampis parlt'asiraquïtawa. Uqhamatwa jumajj aca jakenacataquejj mä yatichäwi tucuraquïta, jupanacasti ucapachaw nayan Tatitütajj yatipjjaraquini.”\n1. Tatitutejj jan utachcaspajja, inamayaquiw utachirinacajj ch'am tucusipcaspa; Tatitutejj marcar jan imcaspajja, inamayaquiw marc uñjirinacajj uñch'uquisipcaspa.\n2. Willjtat sarnakatanacajj inamayawa, jayp'ucam irnakatas inamayawa, jump'i apsutamp t'ant'a mank'atas inamayawa, Diosajj munat wawanacapan iquiñanacapcam t'ant'a churqui ucapachajja.\n3. Yurirapquistu uca wawanacajj, Tatitun asqui churäwinacapawa.\n4. Waynäpctan ucapach yurirapquistu uca wawanacajj nuwasirin amparapanquir flechanacar uñtatawa.\n5. Ucanacan jakejj cusisiñaniwa. Janiw timanacapamp p'enkachat uñjascaniti, janiraquiw ch'ajjwan atipayascaniti.\n24. Jake jiwayirin amigopawa awquiparu taycaparu lunthatejja; jupasti saraquiwa: “Janiw awquir taycar lunthatañajj juchäquiti” sasa.\n1. Iyawsañajja: “Catokäwa” sas take chuymampi suyt'ctans ucawa, uqhamarac chekpachapuni iyawsañasa cuntejj jan uñjtan ucajj chekätapa.\n2. Nayra awquinacasajj sumaru uñt'atänwa iyawsañanïpjjatap laycu.\n3. Iyawsäwi laycuraquiw yattan Diosajj arupampi acapach luratapa, cuntejj jichhajj uñjtan ucajj jan uñjcayat luratätapa.\n4. Iyawsäwi laycuw Abel chachajj Caín jilapat sipansa suma sacrificio Diosarojj loktäna, ucatwa Diosajj catokäna jupan ofrendapjja. Abel satäcäns ucajj jiwatäcchisa, parlascaquiwa iyawsäwip utjatap laycojja.\n5. Enoc chachas iyawsäwi laycuw mä jacañarojj jan jiwasina aptatäjjäna, janiw mayamps jicjjatcjjapjjänti, Diosaw juparojj apasiwayjjatayna. Kellkatanjja saraquiwa: “Janïra apatäcasinjja, Enoc chachajj Diosaruw cusisiyatayna” sasa.\n6. Janiw Diosarojj jan iyawsañampejj cunapachas cusisiycsnati, jupar jac'achasiñataquejja maynejj iyawsañapawa Diosajj utjatapa, uqhamaraqui jupar thakerinacarojj bendicirïtapa.\n7. Iyawsäwi laycuw Noé chachajj Diosarojj ist'äna uqhamarac arcsa luräna familiapan khespiyasiñapataqui, cunapachatejj Diosajj jan uñjatäcäns ucanacan pasañap yatiycän ucqhajja. Uca iyawsäwi laycuraquiw Noé chachan acaorakenquirinacarojj juchañchäna, uqham iyawsatap laycuraquiw Diosampejj catokatäna.\n8. Iyawsäwi tokeraquiw Abrahamajj cunapachatejj Diosajj jawscäna ucqhajj ist'äna, ucatsti jupajj mistuwayjjänwa cawqharutejj Diosajj orak churañapäcäna ucaru. Orakepat mistusinsti janiw cawcsar sarataps yatiscaraquïnti.\n9. Iyawsäwi laycuw Abrahamajj yakha marcat jutir jakjam jacasïna, cawquïr oraktejj Diosajj jupar churañatac arscäna uca orakena. Jupajj carpanacan jacäna, camisatejj Isaacas, Jacobos jaccäna uqhama. Jupanacasti, Diosajj jupanacar churañatac arscäna uc catokapjjaraquïna.\n10. Abrahamajj suyt'ascaraquïnwa suma utt'ayata marca, uca marcan luriripajja Diosawa.\n11. Iyawsäwi laycuraquiw Sara warmis, wali chuymanëjjasas Diosat ch'am catokänjja wawanïñataqui; Diosan arsutapar iyawsatap laycuw wawanïna.\n12. Uqhamajj Abrahamajj tucuy urunacapancchïnsa, walja jan jact'cay wawanacaniw uñjasiwayi, alajjpach warawaranacjama, kota thiy ch'alljamaraqui.\n13. Take uca jakenacajj cuntejj Diosajj churañatac arsuwaycäna uc jan catokasaw jiwarapjje, ucampis iyawsañanïpjjatap laycojj jayatac uñtapjjäna. Uqhamatwa yatiyapjjäna acapachana sarir jakenacäpjjatapa.\n14. Qhitinacatejj uqham parlapjje ucanacajja khanpacha amuyayasi jupanacan marcap thakasipcatapa.\n15. Jupanacatejj cawqha orakettejj mistunipqui ucat lup'isipcasapäna ucqhajja, pachpa orakeparuw cutt'apjjasapäna.\n16. Ucampis jupanacajj mä suma orak munapjjäna, ucasti alajjpach marcawa. Ucatwa Diosajj jan p'enkasquiti, jupanacan Diosapa sayasiñjja, jupanacataquisti mä marcaw waquichata utji.


Éxodo 16 QA97 - Take israelitanacajj Elim chekat - Bible Search\nDiosan maná t'ant'a churatapa\n1Take israelitanacajj Elim chekat mistuwayasinjja Sin sat wasararuw puripjjäna, acasti Elim, uqhamarac Sinaí uca pä kollunac taypinquiwa. Cunapachatejj Egiptot mistuwayapcäna uca uruta payïr phajjsinjja tunca pheskan uruw sarakjjäna. 2Ucampis uca wasaranjja takpach israelitanacaw jan walinac Moisés toke, uqhamarac Aarón tokjja parlapjjäna. 3Jupanacasti sapjjänwa:\n—¡Waliquisapänwa Tatitojj Egipton jiwarayistasapän ucajja! Qhayansti jiwasanacajj aycha phuqhu jac'aru kont'ata, uqhamarac t'ant'sa sist'asiñcamaw mank'asiyätanjja. Ucampis jumanacajja aca wasararojj takeniru mank'at jiwarayañataquiw irpanipjjestajja —sasa.\n4Ucat Tatitojj Moisesarojj sänwa:\n—Nayasti alajjpachatjja t'ant'a jalluyanëjja. Ucampis jakenacajj sapüruw apthapisipjjani kawkhatejj uca uru mank'añatac munasqui uqhamarjama. Uqhamatwa nayajj yant'äjja qhititejj camachi arunacajjar iyawscani, uqhamarac qhititejj jan iyawscani ucjja. 5Ucampis sojjta urunjja pä uqha apthapisipjjañapawa sapüru apthapisipjjerïqui ucat sipansa khepa urumpitaqui.\n6Ucatsti Moisesampi, Aaronampejj, israelitanacarojj sapjjänwa:\n—Jayp'uruw yatipjjäta Tatitojj jumanacaru Egiptota apsunitapa. 7Jumanacasti arumanthiwa uñjapjjäta Tatitun jach'a cancañapa, jupasti jumanacana jupa contra jan wali parlapjjatamjja ist'iwa. Ucampis qhitïpjjtsa nanacajja, jumanacan jan wali parlapjjañamataquejja —sasa.\n—Jayp'urusti Tatitojj churapjjätamwa aycha mank'apjjañamataqui, uqhamarac alwatarusti churapjjaraquïtamwa walja t'ant'a sist'asiñcam mank'apjjañamataqui. Ucampis jupajj ist'iwa jumanacajj jupa contra jan wali parlapjjatamjja, ¿nanacajj qhitïpjjtsa? Jumanacasti janiw nanac contra parlapctati jan ucasti Tatitu contraw parlapjjtajja.\n9Ucatsti Moisesajj Aaronaruraquiw saraqui:\n—Yatiyam take israelitanacaru Tatituru jac'achasipjjpan, jupasti ist'iwa jupanacan jan wali parlapjjatanacapjja —sasa.\n10Ucampis Aaronajj take israelitanacar parlcäna ucapachasti takeniwa uñjapjjäna wasar toketa Tatitun jach'a cancañapajj kenay taypit uñstaniri. 11Ucatsti Tatitojj Moisesaruw aqham sas parläna:\n12—Nayajj ist'twa israelitanacan jan wali parlapjjatanacapjja. Ucampis jumajj parlam aqham sasa: ‘Acat jayp'urusti jumanacajj aychwa mank'apjjäta, uqhamarac arumanthi alwatasti t'ant'araqui mank'apjjaraquïta sist'asiñcama. Uqhamatwa jumanacajj yatipjjäta nayajj jumanacan Tatitu Diosamätajj-jja.’\n13Uca jayp'pachaw qhullunacajja phokhantäna carpanacap sayt'ayasis utjantäpcän uca campamentorojja, uqhamarac arumanthi alwatasti sullaraquiw qhunjam purintaraquïna campamento thiyanacarojja. 14Cunapachatejj sullajj wañsjjäna ucqhasti, wasara orak patanjja uñstänwa kakawarar uñtata jisc'a morok'onaca. 15Ucampis israelitanacajj jan cunätapsa yatisinjja maynit maynicamaw jisct'asipjjäna “¿Acajj cunasa?” sasa, ucatsti Moisesajj sänwa:\n—Acasti t'ant'awa, Tatituw uc churapjjtam mank'apjjañamataqui. 16Tatitusti aqham saraquiwa: ‘Jumanacasti apthapisipjjätawa kawkhtejj mank'añataqui munapcta, kawkha jakëpctatejj utanacamanjja uqhamarjama, pä litrjama sapa jaketaqui.’\n17Ucatsti israelitanacajj uqhamarjamaw lurapjjäna. Mayninacasti apthapisipjjänwa walja, yakhepanacasti juc'acraqui. 18Ucampis tupu churatarjam apthapisipjjatapatsti, qhitinacatejj walja apthapisipqui ucanacarusti janiw jilt'cänti, uqhamarac juc'a apthapisirinacarusti janiraquiw pist'caraquïnsa, jan ucasti sapa mayniwa kawkhtejj mank'añatac munasqui uqhamarjama apthapisipjjäna.\n19Ucat Moisesasti sascaquïnwa:\n—Janiwa qhitisa khepärmanthitaquejj cunsa jilt'ayañapäquiti —sasa. 20Ucampis yakhepanacajj janiw Moisesarojj ist'apcänti, jan ucasti khepa urutaquisti jilt'ayapjjänwa, ucampis uca jilt'ayatajj lak'onac aywtasaw thujstjjäna. Uqham uñjasinsti Moisesajj jupanacataquejj coleränwa.\n21Alwanacasti sapa mayniw apthapisïna kawkhatejj mank'añataqui waquisqui uqhamarjama. Ucampis intin lupipajj junt'utatayasajja chullutatayjjänwa. 22Sojjta urunsti pä ucqha mank'añataquiw apthapisipjjäna, mä pusilitrjama sapa jaketaqui. Israelitanacan jilïrinacapasti uqham uñjasinjja Moisesaruw yatiyapjjäna. 23Ucat Moisesajj saraquïnwa:\n—Uqham lurapjjañapataquejja Tatituw arsu. Kharürusti samarañ uruwa, Tatitur loktat uru. Uca laycusti cuntejj kharürojj phayasipjjañamäqui ucjja jichhüru phayasipjjam, uqhamarac wallakeyapjjam cunatejj wallakeyapjjañamäqui ucsa; ucampis cunatejj jilt'cani ucjja kharürutaqui imasipjjam —sasa.\n24Jupanacajj Moisesan arunacaparjamaw lurapjjäna, cunanacatejj jilt'qui ucanacjja khepärmanthitaquiw imasipjjäna ucatsti janiw lak'onacajj aywtasa thujstcaraquïnti. 25Ucat khepärmanthisti Moisesajj saraquïnwa:\n—Jichhürojj mank'apjjam Tatitur loktata samarañ uruwa. Ucampis jichhürusti pampanjja janiw cunsa jicjjatapcätati. 26Jumanacasti sojjta uruwa mank'añjja apthapisipjjäta, ucampis pakallko urunsti janiw cunas utjcjjaniti, samarañ uruwa uca laycu.\n27Ucampis yakhepanacajja pakallko urunjja apthapisiriw sarapjjäna, ucatsti janiw cunsa jicjjatapcänti. 28Tatitusti Moisesarojj sascaquïnwa:\n—¿Cunapachcamasa, camachi arunacajjaru, ni yatichäwinacajjarus jan ist'apquitäta? 29Jumanacasti sum yatipjjam naya Tatituwa samarañ urjja churapjjsma. Uca laycuwa nayajj sojjta urunjja payürutaqui mank'añ churapjjsmajja. Ucampis pakallko urusti sapa mayniw utapar kheparañapa, janiw qhitisa utat mistuñapäquiti.\n30Ucatsti jakenacajj takpachaniw pakallko urunjja samarapjjäna.\n31Israelitanacasti apthapipcäna ucarusti sutichapjjänwa maná sasa. Ucasti jank'önwa, cilantro sat alin jathapjama, uqhamarac misq'impi lurat sillp'a t'ant'jam lurataraquïnwa.\n32Ucat Moisesajj saraquïnwa:\n—Tatitusti aqham siwa: ‘Jumanacasti mä phuqhurojja pä litro maná t'ant'a uchapjjam, ucatsti imapjjam wawanacaman wawanacapataqui, jupanacajja uñjapjjañapataqui, nayasti Egiptot apsunisasti wasaranjja cuntejj jumanacaru mank'ayapcsma uca’ sasa.\n33Ucat Moisesasti, Aaronarojj saraquïnwa:\n—Mä phuqhurusti pä litro maná t'ant'a uchasin apam Tatitun nayrakataparu, uqhamata imatäñapataqui jumanacan wawanacaman wawanacapataqui.\n34Tatitun Moisesaru arsutaparjamasti Aaronajj phuqhu uchäna Tatitun altarap nayrakataru, ucaru maná t'ant'ajj imatäñapataqui.\n35Israelitanacasti pusi tunca maraw maná t'ant'jja mank'apjjäna, Canaán orak thiyanacan jakenacajj jacapqui uca orakenacar puriñcama.\n36(Gomer sat tupusti, efa sat tuputjja tunca partewa).


1 Samuel 6 - Holy Bible [Aymara Bible 1997] - (1Sam 6)\nTatitun arcapasti pakallko phajjsiw filisteonacan orakepancatayna.\nUca khepatsti filisteo jakenacajj sacerdotenacampiru, yatiri jakenacampiruw jawsthapipjjäna, jisct'añataqui: —¿Cunsa lurañäni Tatitun arcapampejja? Sapjjeta, ¿cunjämatsa arcajj cutt'ayatäjjaspa? —sasa.\nJupanacasti sapjjaraquïnwa: —Jumanacatejj Israelan Diosapan arcapa cutt'ayañ munjjapjjstajja, jan uqhamacjja cutt'ayapjjamti, jan ucasti mä cunsa Tatiturojj churapjjam qhuyapayasiñapataqui. Uqhamatwa jumanacajj c'umarachatäjjapjjäta, amuyapjjaraquïta cunatsa uca jan walt'äwinacajj jutqui —sasa.\n—¿Cunaraqui qhuyapayasiñapataqui churapjjeriststi? —sasaraquiw filisteonacajj jisct'apjjäna. —Korit lurata pheska tumorar uñtatanaca churapjjam filisteonacan sapa mayni jilïrinacapata, uqhamarac uca pachpa korita pheska achacunacampi cuna, niyaquejjaya jumanacasa, jilïrinacamasa uca pachpa t'akhesïwimpi t'akhesipjjstajja.\nUca laycu jichhajj korit uca tumoranac lurapjjam, uqhamarac marcasa t'unjquis uca achacunacar uñtasitanacsa lurapjjaraquim, ucatsti Israelan Diosaparu jach'achapjjaraquim, inampisa jumanacarojj jani mutuyjjapjjeristamti, diosanacamarusa, jumanacan orakenacamarusa.\n¿Cunatarac jumanacasti egipcio jakenacjam jan amuyt'anïpjjätasti? Faraonar uñtata, jupasti cunapachatejj Israelan Diosapajj ch'amampi jupar uñjäna ucqhaquiw israelitanacarojj antutjjänjja.\nUqhamasti mä machak carreta lurayapjjam; ucatsti pä kalluni vacanac thakhapjjaraquim, uca vacanacasti janipuniw cunapachas yugompejj yapt'atäñapäquiti, ucatsti uca carretaru yapcatapjjam, kallunacapasti janiw jupanacampi chica sarapjjañapäquiti, jan ucasti vaca uyur t'akakatäñaparaquiwa.\nUcatsti Tatitun arcapjja janc'aqui uca carretjjaru apjjatapjjam, maysa tokeru uscusa, mä cajonaru, cuna korit lurat yänactejj qhuyapayasiñapataqui uscupcäta ucanacjja, uca cajonar uchapjjam. Ucatsti uca carretjja antutnucjjapjjam.\nUcampisa wali uñch'uquipjjaraquim, uca carretatejj Bet-semes sat orakep tokeru sarjjanejja, ucapachajj yatiñäniw Israelan Diosapajj jiwasar mutuyatapa, ucampisa janitejj orakep tokeru sarcani ucapachajj yatiraquiñäniw mutuyäwisajj jan Israelan Diosapat jutatapa, jan ucasti mä jan walt'añaqui jiwasar jutatapa.\nUcatsti uca jakenacajj uqhamwa lurapjjäna. Pä kallun vacanacwa irptanipjjäna, uca carretaruw yapcatapjjäna, kallunacapsti vaca uyuruw jist'antapjjaraquïna.\nUcatsti Tatitun arcapjja uca carretaruw apjjatjjapjjäna, uqhamarac mä cajarusti korit lurat achacunaca, uqhamaraqui tumoranacar uñtasitanacsa uchapjjäna.\nUcatsti vacanacajj Bet-semes sisquis uca thaquinjamwa sarjjapjjäna, warart'asisa, chekacracwa sarjjapjjäna, jan cawcsarus sarakasa. Filisteo jakenacasti khepapataracwa arcapjjäna, Bet-semes sisqui uca korpacama.\nBet-semes chican jakir jaquinacasti vallencasipcaraquïnwa, trigo yawisa, uñtasinsti Tatitun arcapwa uñjapjjäna, uc uñjasinsti walpun cusisipjjäna.\nCunapachatejj uca carretajj Bet-semes chekan Josuean orakeparu purjjän ucqhasti, ucqharuw sayt'äna. Ucansti mä jach'a kalaw utjäna, ucatsti jakenacajj uca carretan lawanacapjja phäñataqui wact'ayasinwa uca vacanacjja Tatituru sacrificiot loktjjapjjäna.\nLevitanacasti Tatitun arcapjja apakjjapjjänwa, uqhamarac cawquïri cajantejj korit lurat yänacajj utjcän ucanacsa, uca jach'a kaljjaruw uchapjjaraquïna; uca urusti Bet-semes chekan jaquir jakenacasti holocaustonaca, sacrificionaca Tatiturojj loktapjjaraquïna.\nUcanac uñjasinsti filisteonacan pheska jilïrinacapajj uca urpachaw Ecrón tokeru cuttawayjjapjjäna.\nUca korit lurat pheska tumoranacasti cuntejj filisteonacajj Tatituru qhuyapayasiñapataqui churapcän ucanacasti, Asdod, Gaza, Ascalón, Gat, Ecrón ucanacatänwa.\nUqhamaraqui uca korit lurat achacunacasa, uca filisteonacan pheska jilïripan marcanacapajj kawkhäcantejj ucqharaquïnwa, take jach'a perkanacampi muyuntayat marcanacasa, jan perkani jisc'a marcanacas jacthapitaraquïnwa. Uca jach'a kalasti, cawqharutï Tatitun arcapa uchapcän ucajj jichhacamaw Josuean orakepancasqui Bet-semes chekana.\nUcampis Tatitojj Bet-semes sat chekan utjasir mä kawkha jakenacarojj jiwarayänwa, Tatitun arcapa uñantapjjatap laycu. Pakallko tunca jakenacwa jiwarayäna, ucatsti jakenacajj walpun jachapjjäna uqham jach'a jiwaräwi Tatitojj jupanac taypiru apayanitapatjja.\nBet-semes chekanquir jakenacasti sapjjaraquïnwa: “¿Qhitis sayt'aspa aca Kollan Dios Tatitu nayrakatanjja? ¿Jiwasat sarjjasinsti qhiti contrarac sarani?” sasa.\nUcatsti Quiriat-jearim chekanquir jakenacarojj aca ewjja apayapjjäna: “Filisteo jakenacajj Tatitun arcapa cutt'ayanjjapjjewa, jichhajj jutapjjam ucatsti apasjjapjjaraquim” sasa.